
Nagsala si Gen. Brawner, indi 
mawasak ang NPA sa Visayas 


Ka Maoche Legislador, Tagpamaba sang AGC-NPA 
Marso 1, 2024 


Ginatikal ni Armed Forces of the Philippines (AFP) chief Gen. Romeo 
Brawner Jr nga malaumon siya nga malab-ot ang ila bug-os nga 
kadalag-an batok sa mga "nagkalabilin (remnants) nga NPA" sa 
Visayas sa katapusan sang 2024. Apang ang brutal kag tinalawan nga 
pagmasaker sang 47th IB kag PNP sa lima ka hors de combat sa Bohol 
kag ang pagpangbomba sa Trangkal Range sa Escalante City, lakip na 
ang pagpatay kay Jose Caramihan, isa ka ordinaryong mangunguma, 
nagapakita lang sa mahigko kag mapintas nga hinimoan sang AFP 
kag kapulisan agud ipadayag sa publiko ang peke nga kadalag-an sa 
ila kampanya kontra-insurhensya. 


Sa tunga sang pasulit-sulit nga pag-isdog sang AFP sa dedlayn sang 
pagtapos sa NPA, maathag nga indi gusto ni Brawner kag sa iya 
Commander in Chief nga si Marcos Jr nga mag-ako sa kapaslawan 
sang ila tuyo nga wasakon ang rebolusyonaryo nga kahublagan. 


Indi mawasak ang NPA bisan san-o. Ginpamatud-an sa masobra 55 ka 
tuig nga paglungtad sang NPA idalom sa pagpamuno sang Communist 
Party of the Philippines (CPP) ang pagkamakatarunganon sang 
inaway banwa nga ginalunsar sini upod ang wala paghubas nga 
suporta sang masa. Samtang magpabilin ang garuk nga sistema nga 
malakolonyal kag malapuydal, magadamo pa ang magbato kag handa 
nga maghalad sang ila kabuhi dira sa armado nga paghimakas. 


Sa ini nga diwa, ginahatag sang Apolinario Gatmaitan Command-New 
People's Army Negros Island Regional Operations Command (AGC- 
NPA), upod sa tanan nga mga larangan gerilya sa bilog isla, ang 


pinakamataas nga pagpasidungog kay Domingo Compoc (Ka Silong 
ukon mas kilala nga Ka Laser sang mga masa sa Negros) kag Alberto 
Sancho (Ka Juaning) nga lakip sa lima ka Pulang hangaway nga 
brutal nga ginmasaker sang mga elemento sang 47th Infantry 
Battalion-Philippine Army kag tropa sang Philippine National Police 
(PNP) sa Sityo Matin-ao 2, Brgy. Campagao, Bilar, probinsya sa Bohol 
sadtong Pebrero 23. 


Suno sa mga nakasaksi, wala sang engkwentro nga natabo sa 
nasambit nga lugar. Buhi pa sila Ka Laser kag Ka Juaning kag ang 
tatlo pa nga mga kaupod sang gindakop sang mga mersenaryong 
militar kag kapulisan. Nagbatayg sang sakit nga arthritis si Ka Laser 
kag wala na kapasidad nga magbato. 


Imbes nga irespeto ang kinamatarung sang lima ka Pulang hangaway 
bilang prisoners of war, nakaagum sila sang tortyur sa kamot sang 
berdugong 47th IB kag PNP. Ginpaligid sila sa lunang kag gintiro, 
luwas kay Ka Laser. Ginbuno sa liog kag ginriri ang iya tiyan nga 
kabangdanan sa iya kamatayon. Ini athag nga bayolasyon sang 1949 
Geneva Convention kag Additional Protocol 1 of 1977. 


Daku ang pagpalangga sang masang Negrosanon kay Ka Laser kag 
Ka Juaning. Nangin kabahin sila sa pagpauswag sang rebolusyonaryo 
nga kahublagan sa isla sang Negros. 


Si Ka Laser naghalin sa probinsya sa Bohol kag malawig na nga 
naghulag sa ila lugar sumugod 1980s. Tuig 2007, nadeploy siya sa 
Southeast Negros kag pagkatapos sini, gin-asayn man sa southwest 
nga bahin sang Negros sadtong 2015. Pagkatapos sini, hwat siya nga 
gindeploy sa Bohol sadtong 2017 bilang Platun CO kag Deputy 
Secretary sang Bohol Provincial Committee. 


Antes gindeploy sa Negros si Ka Laser, daku ang iya kontribusyon sa 
pag-uswag sa isa ka sonang gerilya sa Bohol. Nakabulig siya sa 


pagbreyktru sa rebolusyon agraryo kaangay sa pagpataas sa bahinay 
sang ani pabor sa mga saop sa panahon sang Ikaduha nga Dungganon 
nga Kahublagan Panadlong (IDKP). Daku man ang iya amot sa 
pagpapagsik sa mga likom nga organisasyon masa sa Bohol. 


Bantog man ang papel ni Ka Laser sa mga taktikal nga opensiba sa 
Bohol. Pinakatingkad nga ginpakigbahinan niya ang reyd nga wala 
lupok sadtong 1999 sa hedkwarters sang 7th PNP-Regional Mobile 
Group Combat Support Coy (RMG-CSC) sa Brgy. Rizal, Batuan, Bohol 
kung sa diin nakakuha ang NPA sang 80 ka M16, isa ka M60 machine 
gun kag isa ka 60mm mortar. 


Samtang, si Ka Juaning nagbulig sa dayag nga kahublagan masa sa 
sayong bahin sa 2010 sa Negros Oriental kag nagpultaym sa NPA sa 
ulihing bahin sa sina nga tuig. 


Naghulag si Ka Juaning sa paghimakas masa sa imol nga taga-syudad 
halin pa sa 1980s. Sadtong 1987, gindakop siya sa mga pwersa sang 
reaksyonaryong estado bangud sa iya pagsuporta sa armadong 
partisano. Nakombikto siya sadtong 1994 kag gindala sa National 
Bilibid Prison (NBP). Isa siya sa nanindugan sa IDKP kag nagbulig sa 
pagpabakud sa panindugan sang mga bilanggong pulitikal sa NBP. 
Matapos nga nakaguwa sa prisohan sa ulihi nga bahin sang 1990s, 
nagbalik si Ka Juaning sa paghulag sa paghimakas masa sa Cebu. 


Dapat nga pasabton ang AFP kag PNP sa ila makasiligni nga krimen 
sa pagmasaker sa lima ka Pulang hangaway. Nagsala ang mga 
berdugong militar kag kapulisan sa ila pagpati nga paagi sa ila modus 
nga pagmasaker kag pasabwag sang kakugmat sa kaumhan 
maghuyang ang NPA, sa Visayas man ukon sa bilog pungsod. 


Mangin inspirasyon sa mga Pulang hangaway kag sa bilog 
rebolusyonaryo nga kahublagan ang paghalad sa kabuhi sang mga 
rebolusyonaryo nga martir kaangay kay Ka Laser kag Ka Juaning. 


Magpabilin nga buhi ang ila rebolusyonaryong diwa dira sa aton 
padayon nga pagsulong sa demokratiko nga rebolusyon sang banwa 
agud maangkon sa pumuluyo ang bwasdamlag nga may ara matuod 
nga kalinong kag kahilwayan. # 


Magabun-ag sang mas dalagku pa 
nga pagbato sang pumuluyo ang 
pasismo sang estado 


Ka Dionesio Magbuelas, Tagpamaba sang MCC-NPA 
Marso 7, 2024 


Damgo lang ang handum ni Armed Forces of the Philippines (AFP) 
chief Gen. Romeo Brawner sa iya ginawakal nga wasakon na sang 
pwersa sang reaksyonaryo nga militar ang New People's Army (NPA) 
kag bilog rebolusyonaryo nga kahublagan sa Visayas sa subong nga 
tuig. 


Halin nagligad semana pa ini ginatikal sang mga opisyal militar sang 
AFP, ilabi na sang Visayas Command (VISCOM) kag 3rd Infantry 
Division, bangud kuno sa sunod-sunod nga mga kadalag-an sang ila 
operasyon militar. 


Lakip sa bogus nga mga kadalag-an sang AFP ang asud-asod nga 
pagpanganyon kag pagpangbomba gamit ang ila mga air assets sa mga 
komunidad sang mga mangunguma partikular sa Sityo Mansulao, 
Barangay Pinapugasan, Escalante City, Negros Occidental sadtong 
Pebrero 22 sang aga kag gab-i, pagpanghulog sang 500-pound nga 
bomba kag pagpangayon sa tatlo ka mga barangay nga sakop sang 
San Joaquin, Iloilo sadtong Pebrero 28, kag ang makasiligni nga 
pagmasaker sa lima ka katapo sang NPA sa Barangay Campagao, 
Bilar, sa isla sang Bohol, sadtong Pebrero 23. 


Ang nasambit nga mga operasyon militar ang hugot nga ginakondenar 
sang nagkalain-lain nga Human Rights advocates lakip na sang mga 
tawong simbahan bangud paglapas ini sa internasyunal nga 
makitawhanon nga laye kag sa Comprehensive Agreement on Respect 


for Human Rights and International Humanitarian Law 
(CARHRIHL), kag nagtuga ini sang tuman nga kakugmat sa mga 
komunidad sang mangunguma. 


Ang mga ginlunsar nga lapnagon kag masingki nga operasyon militar 
sa bilog pungsod nagapakita lang sa desperasyon sang AFP nga 
matapos na ang "internal security problem" para mapukos na ang ila 
atensyon sa "eksternal nga depensa" sandig sa presyur sang 
imperyalistang US tungod gusto sini nga gamiton ang Pilipinas sa 
pagpasingki pa sang kinagamo sa West Philippine Sea batok sa 
pungsod China. Resulta sini ang paggamit sang AFP sang 
pinakabrutal kag makasiligni nga pamaagi agud tapnaon ang tanan 
nga porma sang paghimakas sang pumuluyo, armado man ukon ligal 
nga demokratikong paghimakas. 


Ang wala untat kag pokus nga operasyon militar sang AFP mas 
nangin makahalalit kag lubos nga nagaguba sang palangabuhian sang 
mga mangunguma sa kabukiran nga nagapanguna man nga biktima 
sang mga pasistang suldado. Dugang ini nga kabudlayan sang 
pumuluyo kadungan sa pila ka bulan na nga pag-antus nga dala sang 
El Nino. Kasubong man, wala sang kongkreto nga sabat ang rehimen 
US-Marcos II kag mga LGU sa malawig na nga demanda sang 
pumuluyo kaangay sang matuod nga reporma sa duta, pungsodnon 
nga industriyalisasyon, makabuhi nga sweldo kag benepisyo, hustisya 
sosyal kag iban pa. 


Mas dapat magkabalaka si Gen. Brawner kag ang iya mismo 
Commander in Chief nga si Marcos Jr bangud ini tanan nga mga 
kondisyon ang nagatuga sang mas madasig nga pagbaskog sang 
nagkalain-lain nga porma sang paghimakas sang pumuluyo. Ang 
pasismo sang estado ang magabun-ag sang mas dalagku pa nga 
pagbato sang pumuluyo, lakip na sang masang Negrosanon sa South 
Central Negros, kag pagbaskog sang armadong paghimakas sa bilog 
pungsod. # 

Negrosanons see right through 
3rd ID's lies 


Ka Maoche Legislador, AGC-NPA Spokesperson 
March 10, 2024 


MGen. Marion Sison cannot do anything but whine because he cannot 
credibly deny the brutal massacre of five Red fighters in Bilar, Bohol, 
the killing of farmer Jose Caramihan in Escalante City, Negros 
Occidental and the aerial bombing and artillery shelling in Escalante 
City and another in San Joaquin, Iloilo last month. These are all clear 
violations of international humanitarian law committed by soldiers 
under Sison's command as 3rd Infantry Division chief. Therefore, he is 
also very much accountable. 


The people themselves have witnessed and many of them were also 
victims of the monstrous crimes perpetrated by reactionary state 
forces. No amount of deodorizing can hide the stink of Sison and his 
lackeys' mouths that spew lies and disinformation. 


Sison insists that the whole of nation approach is effective in Western 
and Central Visayas but their measure of success are vile such as the 
number of civilians they force to surrender as members or supporters 
of the New People's Army (NPA), the number of civilians and hors de 
combat they kill, the number of communities they terrorize and, most 
important for greedy top dogs, the big sums they are able to corrupt 
from costly military operations, the surrender fund and token 
community projects like the Support Barangay Development Program. 


The commanders and generals of the Armed Forces of the Philippines 
(AFP) can only boast of the size of their forces, the number and power 

of their firearms and artillery, their helicopters and attack planes, 500- 
lb bombs, and spy planes and surveillance drones. But that is all they 
have. 


The AFP does not have the unfathomable support of the masses 
because it launches a fascist, anti-people counterrevolutionary war. On 
the other hand, the people embraces the justness of the armed struggle 
waged by the NPA under the absolute leadership of the Communist 
Party of the Philippines (CPP) and takes active part in it. That is the 
NPA's bottomless source of strength. 


The troops of the AFP have shallow political unity. They have low 
morale and motivation to fight because most are only after a hefty 
salary. They are angry for being made into cannon fodders by their 
ambitious generals. They are demoralized by deep-seated military 
corruption. They are ashamed of the deception being propagated to 
hide the piling crimes of their ranks and officials. 


In contrast, Red commanders and fighters are binded by firm political 
unity to achieve national liberation and democracy. This political 
consciousness engenders mutual understanding and respect between 
comrades. The NPA is also ready to surmount sacrifices and difficulties 
in the spirit of serving the people. 


The 3rd ID launches sustained and focused military operations and 
uses its military might to spread fear in Negros Island. But the 
countryside is still relatively vast and the Negrosanon masses 
untiringly support their genuine army, the NPA. Through waging 
extensive and intensive guerrilla warfare in an ever widening and 
deepening mass base, the NPA can turn the tide and seize victory. 


Therefore, the revolutionary armed struggle will persist beyond the 


likes of MGen. Sison and even his boss, Visayas Command chief 
Benedict Arevalo. 

Sison brazenly leads an army division that ensures the people are 
shackled to the interests of the ruling class of big compradors and 
landlords. His desperate words are betrayed by the bloody record of the 
3rd ID. Negrosanons see right through his endless lies. # 

Linibu-libo nga pamatan-on ang 
manubli sa armas ni Hannah Jay 

"Ka Maya" Cesista! Hustisya para sa 
Bilar 5! 


Kabataang Makabayan-Southwest Negros 
March 13, 2024 


Ang Kabataang Makabayan-Southwest Negros nagahatag sang amon 
pinakamataas nga pagsaludo kag pagpasidungog sa mga 
rebolusyonaryong martir ilabi na sa pareho namon nga pamatan-on, 
Hannah Jay "Ka Maya" Cesista, isa ka abogada nga gindakop-patay 
upod nila Domingo Compoc (Ka Laser), Albert Sancho (Ka Juaning), 
Parlito Segovia (Ka Aldrin), kag Marlon Omosura (Ka Darwin) sa 
Brgy. Campagao, Bilar, Bohol sadtong Pebrero 23, 2024. 


Hugot namon nga ginakundenar ang pagmasaker sa Bilar 5. Wala 
sang kamatuoran kag dugang lang sa mga serye sang peke nga 
engkwentro ang ginpalapta sa mga nagapanguna nga "fake news 
peddler" sang Armed Forces of the Philippines (AFP) kag Philippine 
National Police (PNP). Nasaksihan mismo sang mga pumuluyo nga 
gindakop ang lima ka Pulang hangaway antes ginmasaker sa ila 
atubang agud magtanom sang kahadlok kag mapunggan ang masang 
mangunguma nga maghimakas para sa ila kinamatarung kag 
demokrasya. 


Ang ginhimo sang mga berdugo nga AFP-PNP sa Bilar 5 wala sang 
kinatuhay sa mga pagpatay sa mga hors de combat diri sa isla sang 
Negros. Wala huya nga ginlapas sang militar kag kapulisan ang mga 
kasugtanan sa Geneva Conventions kag Comprehensive Agreement on 

Respect for Human Rights and International Humanitarian Law 
(CARHRIHL). 


Indi sayang ang kabuhi nga ginhalad sang Bilar 5 kag sa linibu-libo 
nga martir sang rebolusyon. Nagakaangay nga sundon ang ila 
rebolusyonaryo nga banas ilabi na ni Ka Maya. Partikular nga kuhaan 
naton sang inspirasyon ang iya rebolusyonaryo nga diwa. 


Bilang isa ka abogada, namuklat si Ka Maya sa lapnagon nga 
paglapas sa tawhanon kinamatarung, kag sang mga makasiligni nga 
mga krimen sang rehimen Marcos Jr paagi sa mga pasista nga mga 
ido-ido sang AFP-PNP sa kasyudaran man ukon sa kaumhan. Ini nga 
krisis naghangkat kay Ka Maya nga magbiya sang iya komportable 
nga kabuhi kag mag-amot sa iya kinaalam kag propesyon para sa 
ginapigos kag ginahimuslan nga pumuluyo kag sa rebolusyon. 


Sa atubang sang nagapermi nga krisis sang malakolonyal kag 
malapyudal nga sistema, wala sang kasanag ang buwas damlag sang 
mga pamatan-on. Ginadingutan ang pamatan-on sang edukasyon, 
ginprograma nga daw mga robot paagi sa mga neoliberal nga polisiya 
sa edukasyon, kag ginahimo nga gatasan sang barato nga kusog 
pangabudlay. 


Sa garok nga sistema nga mala-kolonyal kag mala-pyudal, wala untat 
nga mag-ilig ang dugo sang mga bag-ong pamatan-on nga mag-usoy sa 
banas sang armado nga rebolusyon. Linibu-libo pa ang magsugpon sa 
kabuhi ni Ka Maya kag manubli sang iya armas agud maangkon ang 
pungsodnon nga kahilwayan kag demokrasya. Mga pamatan-on 
magpasakop na sa NPA! 


Hustisya para sa Bilar 5! 
Mabuhay ang mga rebolusyonaryong martyr! # 

Mabuhay si Ka Jandy! Iloy, Pulang 
hangaway, Rebolusyonaryo! 


Makabayang Kilusan ng Bagong 
Kababaihan-Southwest Negros 
Marso 13, 2024 


Ang Makabayang Kilusan ng Bagong Kababaihan (MAKIBAKA)- 
Southwest Negros taas-kamao nga nagapaabot sang amon hugot nga 
pagsaludo kay Emmarie "Ka Jandy" Pastidio, isa ka iloy, Pulang 
hangaway kag rebolusyonaryo. Sadtong Pebrero 21, 2024, namartir si 
Ka Jandy upod si Ka Jorge (Joshua Sultan) sa isa ka engkwentro sa 
Sityo Mansulao, Barangay Pinapugasan, Escalante City, Negros 
Occidental. 


Ginapaabot namon ang amon pagpangasubo sa mga abyan kag 
pamilya nila Ka Jandy kag Ka Jorge ilabi na sa iya banahon nga si Ka 
Peeta, isa man ka Pulang hangaway, kag sa iya anak nga si Baby 
Marx Cairo Salino nga tubtob subong, ara pa gihapon sa kamot sang 
reaksyonaryong estado paagi sa NTF-Elcac. 


Mabakod nga nanindugan si Ka Jandy sa rebolusyon tubtub sa iya 
kamatayon. Masalimuot ang nangin kabuhi ni Ka Jandy nga naghatag 
kabakud sang iya panindugan nga lubos panahon nga mag-alagad sa 
masang mangunguma. Puno sang kaisog kag determinasyon niya nga 
gin-atubang ang mga pagpamintas, pagpanghimulos kag pagpamigos 
nga bunga sang burges-pyudal nga panan-awan sa kababainhan sang 
sosyedad. 


Antes nagpasakop sa New People's Army (NPA), nangin pamatan-on 
nga organisador pangkultura si Ka Jandy sa nabukid nga bahin sang 
San Carlos City, Negros Occidental. Gindakop siya upod ang isa pa ka 
organisador sang 2018 kag napaidalum sa mental torture kag 

pagpamahug sang terorista nga tropa sang 79th IB sang Armed Forces 
of the Philippines (AFP). Sadtong Enero 13, 2021, gin-abdak siya sang 
nag-maternity leave agud maatipan ang duha ka bulan niya nga bata 
nga si Baby Marx. Indi matupongan ang sakit nga naagum ni Ka 
Jandy sang pilit nga ginhamulag sa iya ang iya bata. Iya man nga gin- 
antus ang mental torture kag pisikal nga pagpanghimulos pareho sang 
pagsunog sang sigarilyo sa iya nga lawas kag paglugos sa iya sang 
mga wala kaluoy nga soldado sang 79th IB sulod sa 10 ka adlaw. 


Bisan amo ini ang mga inagihan ni Ka Jandy, wala niya ginbaylo ang 
iya rebolusyonaryo nga panindugan para sa paltik nga kahilwayan 
paagi sa programa nga amnestiya sang reaksyonaryo nga estado. Wala 
nagpabaya si Ka Jandy sa iya pagka-iloy kay Baby Marx kundi 
ginhungod mismo sang reaksyonaryo nga estado paagi sa NTF-Elcac 
nga dingutan siya sa iya bata. Ginhimo nga siod sang pasista nga 
rehimen si Baby Marx agud mapasungka si Ka Jandy kag Ka Peeta. 
Namartir si Ka Jandy nga wala makita liwat ang iya bata. 


Indi makatarunganon ang paghimo kay Baby Marx bilang hostage 
sang NTF-Elcac sa sulod sang tatlo ka tuig kag lapas ini sa 
internasyunal nga laye sang gyera kag internasyunal nga 
makitawhanon nga laye kaangot sa ispesyal nga proteksyon sang mga 
lapsag, mga kabataan kag sa mga busong. 


Ginpakita sa kabuhi ni Ka Jandy ang kadesperado sang rehimen 
Marcos Jr nga tapuson na ang armado nga rebolusyon, apang indi ini 
malutos tubtub indi magabot ang ugat sang burges-pyudal nga 
sistema—ang imperyalismo, pyudalismo, kag burukrata kapitalismo. 
Tubtub indi pa mahilway ang ginapigos kag ginahimuslan ilabi na ang 
mga kababainhan, magadamo pa ang mga kababainhan nga 
makigbahin sa pungsodnon demokratiko nga rebolusyon. 


Ginapanawagan man sang MAKIBAKA-Southwest Negros sa tanan 
nga mga progresibong organisasyon sang kababainhan, mga 

tagasakdag sang kinamatarung sang mga kabataan kag sa tanan nga 
progresibong pwersa nga magtib-ong para sa kampanya sa paghilway 
kay Baby Marx. 


Mabuhay si Ka Jandy! 


Mabuhay ang mga rebolusyonaryong kababainhan! 
Free Baby Marx! # 

Arrest of fictional NPA squad leader, 
discovery of imaginary arms cache 
highlight AFP's desperation 


Ka Cecil Estrella, RJPC-NPA Spokesperson 
March 13, 2024 


The Rose Jean Pelle Command (RJPC) of the New People’s Army in 
Northern Negros dismisses as pure fiction and fake news the reported 
arrest on Saturday of one of its “squad leader” in Cadiz City. 


Combined elements of PNP and AFP units apprehended Eliseo Along, 
38, in Hacienda Tresing, Barangay Andres Bonifacio on March 9. He 
was presented to news media as an NPA squad leader who took part in 
the February 21 Escalante City encounter. 


As per RJPC-NPA records and roster of personnel, Along is not an 
active member of any NPA unit in Northern Negros, much more a 
squad leader. He was once a member of the NPA, but went AWOL 
almost two years ago unable to remould his outlook and mend his anti- 
social ways involving gambling, drinking and womanizing. He later on 
surrendered to the AFP and received tasks as one of their intelligence 
assets. 


The AFP’s #DiMasaligan79IB must be desperate enough to use as prop 
such shady character just to sustain the projection of a winning image. 


Such high level of desperation is unsurprising given its utter failure to 
crush a small guerrilla unit even with overwhelmingly preponderant 
force supported by air assets squandering millions in the process that 
should have been allocated to drought affected Negrosanons. 

Meanwhile, RJPC-NPA scoffs at the so-called arms cache unearthed in 
Barangay Washington, Escalante City recently as a poorly and 
precipitously prepared display of rusty homemade firearms and some 
munitions that are obviously recycled, fabricated or planted. It is 
another drama from #DiMasaligan79IB's fake news scripts. 


NPA units in Northern Negros do not maintain an arms cache. All its 
firearms are in the hands of its Red fighters and local militia forces. In 
fact, it is short of firearms in relation to the increasing numbers of 
peasants and youth enlisting in the people's army. # 

Pagbaha sang mga tropa sang AFP 
sa tunga sang El Nino, ginakundenar 
sang ASJC-NPA 


Ka Andrea Guerrero, Tagpamaba sang ASJC-NPA 
Marso 14, 2024 


Sa tunga sang mga nagalitik nga kadutaan kag nagakahubas nga 
katubigan, ginakundenar sang Armando Sumayang Jr Command-New 
People's Army Southwest Negros Guerrilla Front (ASJC-NPA) ang 
wala untat nga pagbaha sang mga tropa sang Armed Forces of the 
Philippines (AFP) sa sur nga bahin sang Negros nga nangin tublag sa 
pagpangabuhi sang mga mangunguma. Masobra na isa ka tuig, sugod 
Enero 3, 2023, ang asud-asod nga mga focused military operation 
(FMO) kag Retooled Community Support Program (RCSP) sa bilog nga 
ika-anum nga distrito sang Negros Occidental nga nagsakop sa mga 
banwa sang Cauayan, Hinobaan, Ilog kag Candoni, kag mga syudad 
sang Kabankalan kag Sipalay. 


Balangag ang pagdeklarar sang AFP nga ara na sa state of stable 
internal peace and security (SIPS) ang Negros Occidental. Sa sini pa 
lang nga una nga kwarto sang 2024, indi magnubo sa 10 ka barangay 
ang ginsakpan sang mga operasyon sang AFP partikular diri sa 
CHICKS area. Masobra 500 ka kombinado nga tropa sang 15th IB kag 
47th IB sang AFP kag Special Action Force kag Regional Mobile Force 
sang Philippine National Police (PNP) ang nagpatigayon sang FMO sa 
pihak sang ila deklarasyon nga "dismantled" na ang larangan gerilya 
diri sa sur sang Negros. 


Naglawig sang binulan kag tayuyon ang mga operasyon kombat. 


Nagtuga sang sablag kag kahalitan ang ini nga mga operasyon kombat 
sa kabuhi kag palangabuhian sang pumuluyo ilabi na sa mga 

mangunguma. Ginpaidalum sa 15th kag 47th IB ang pumuluyo sa 
curfew, paglog-book, pagpaniktik, pagpangransak, pagpamahug, 
patarasak nga pagpangtiro, pagpangbomba, pagpang-salbeyds kag 
iban pa. Nangin lapnagon ini bangud sa ila desperasyon nga tapuson 
na ang insurhensiya sa isla sang Negros. 


Sang nagligad bulan Pebrero 2024, ginransak ang balay ni Marjie 
Campus sa mga tropa sang 15th IB sa Sityo Kantyang, Barangay 
Caliling kag nakuhaan sang mga personal nga kagamitan. Sang 
Pebrero 29, 2024, nagtuga sang kahadlok sa mga kabataan sang 
ginpalibutan sang nagaoperasyon nga mga soldado sa tunga sang gab-i 
ang balay ni Dodoy Himutra sa Purok 10 Talimagao, Brgy. 
Camindangan, Cauayan. Ila man nga ginpaidalum sa sarbeylans ang 
pumuluyo kag mga panimalay. 


Nagapakuno-kuno ang mga tropa sang pasista nga AFP nga mga 
katapo sang NPA kag gintiplang ang masa agud makapangayo sang 
pagkaon. Ang mga operasyon kombat sang militar wala sang iban nga 
gintuga sa pumuluyo kundi kakugmat kag kahadlok. 


Nagapabilin nga bulag kag bungol ang rehimen ni Marcos Jr sa pag- 
antus sang pumuluyo ilabi na sa tunga sang El Nino. Labi nga 
naapektohan sang grabe nga tig-init ang Sur nga bahin sang Negros 
kompara sa bilog nga Western Visayas. Nagapanguna nga nahalitan 
ang mga talamnan sa Kabankalan City nga nagabalor sang Php41.7 
milyon, ginsundan sang Cauayan (Php14 milyon), Ilog (Php7.4 
milyon), Hinobaan (Php2.5 milyon), kag Sipalay City (Php1.6 milyon). 
Naglab-ot man sa masobra Php157,000 ang halit sa mga kamaisan sa 
Sipalay City. 


Ang halit nga dala sang El Nino dugang nga palas-anon sang mga 
mangunguma kapin pa sa pagpabaya sang reaksyonaryo nga 
gobyerno. Imbes nga ialokar ang pondo pakadto sa mga mangunguma, 
ginbutang mismo ni Marcos Jr ang Php250 bilyon nga pondo para sa 

dugang nga pagbakal sang mga bala kag bomba, kag para butaon ang 
mga bulsa sang iya mga heneral kag mga kroni samtang Php30 bilyon 
lang ang ginalokar para sa pagbulig sa milyon-milyon ka mga 
mangunguma. Indi pa segurado kon magtupa gid ini. Militarisasyon 
ang sabat sang rehimen Marcos Jr sa gilayon nga bulig nga 
kinahanglan sang mga masang mangunguma nga natam-an sa El 
Nino. 


Ang ASJC-NPA puno sang determinasyon nga magpamuklat, mag- 
organisa, kag magpahulag sa malapad nga mga masa agud kolektibo 
maatubang ang kalamidad, mangita sang tubig kag magpalibog paano 
ini makalab-ot sa mga uma, mapasaka ang sweldo kag benepisyo sa 
mga mamumugon sa uma, pangapinan ang kinaiyahan batuk sa 
kapitalista nga pagpanghimulos, kag maduso ang ila demanda para sa 
gilayon nga ayuda. 


Ginpakamalaot man sang rebolusyonarong pwersa sa southwest 
Negros ang mga proyekto nga palm oil plantation sang dalagko 
kumprador burges nga Isidro Consunji Jr kag burukrata kapitalista 
nga mga Araneta nga maga-epekto sa ginatos ka mga mangunguma sa 
banwa sang Candoni. Hugot man nga ginakundenar ang liwat nga 
pagsulod sang mga minahan sa Sipalay City. 


Ang krisis naton sa klima gintuga mismo sang imperyalismo, 
pyudalismo kag burukrata kapitalismo. Indi masulbad ang aton gin- 
atubang nga mga krisis kun indi naton mabag-o ang sistema paagi sa 
armado nga pagrebolusyon. 


Nagapanawagan ang ASJC-NPA sa tanan nga pumuluyo sa southwest 


Negros nga maghiliugyon agud atubangon ang krisis kag sukton ang 
rehimen Marcos Jr sa iya pagpabaya. # 

NIR Indi Sabat sa Ginagutom nga 
Pumuluyo sa Central Negros 


Ka JB Regalado, Tagpamaba sang LPC-NPA 
Marso 14, 2024 


Nagakorus sa pagkinalipay ang mga buaya sa isla sang Negros tuhoy 
sa Negros Island Region (NIR) nga hagna nga nakalab-ot sa ika-tatlo 
nga pagbasa dira sa senado. Diplomasiya kag pormalidad na lang ang 
ginpakita sang senado apang "luto na nga pasayan" ang nasambit nga 
hagna idalum sa US-Marcos Jr nga rehimen upod sa mga elitista kag 
maki-imperyalista nga mga alipuris ni BBM sa isla sang Negros. 


Nagadako ang nagakanam-kanam nga baba sang mga despotikong 
agalon mayduta, burgesya kumprador kag burukrata kapitalista sa 
isla kaangay ni Gobernador Kugenio Lacson, Mayor Albee Benitez kag 
iban pa para sa ila personal nga negosyo, interes kag luho. Paagi sa 
NIR, labi pa nga mangibabaw ang kaangay sa ila nga mga buaya agud 
kontrolon ang ekonomiya kag politika, indi lang sa Negros Occidental 
nga bahin kundi hugakumon ang poder kag maghakot sang binilyon- 
bilyon nga korapsyon sa kaban sang pumuluyo sa bilog isla. 


Masami, ginatawtaw sa pumuluyong Negrosanon ang "developments, 
more job opportunities and better social services." Apang sa likod sini 
tanan, lunsay patalang, pagpanginto kag kutob lang sa hambal paagi 
sa mga tinikal kag pasalig sang mga tradisyunal kag poderoso nga 
mga pulitiko sang lokal nga burukrasya sa isla. 


Bisan ilabo sa bato, wala sang malauman ang miserable kag gutom 
nga pumuluyo sa Central Negros sa aktwal nga implementasyon sa 
hagna nga NIR. Sa ginatanyag nga "development" ukon "pag-uswag" 
segurado nga mas magadamo pa nga sahing anakbalhas kag imol nga 
taga-syudad ang madislokar sa ila puluy-an, duta nga palangabuhian 

kag trabaho bunga sang lapnagon nga demolisyon, reklamasyon kag 
reklasipikasyon sang duta, landgrabbing, mga minahan nga ginpanag- 
iya sang dumuluong kag iban pa nga mga kontra-pumuluyo kag maki- 
dumuluong nga mga proyekto kag programa sang NIR. 


Ang katumanan sang matuod nga reporma sa duta kag pungsodnon 
nga industrialisayon maangkon lamang paagi sa armadong 
paghimakas. Ang demokratiko nga rebolusyon sang banwa ang banas 
nga pili-on kag paga-usuyan sang ginahimuslan kag pigos nga 
pumuluyong Negrosanon para sa matuod nga pagbag-o sosyal. 
Mapasulong ini paagi sa absoluto nga pagpamuno sang Communist 
Party of the Philippines sa New People's Army (NPA) upod sa malapad 
nga nagahiliugyon nga prente sang sahing anakbalhas bilang matuod 
kag nagakaigo nga sabat sa madugay na nga pag-antus sang kadam- 
an nga pumuluyo sa kagutom kag kaimulon. # 

AFP covers up disproportionate 
use of firepower with fake 
'NPA arms recovery' 


Ka Cecil Estrella, RJPC-NPA Spokesperson 
March 13, 2024 


After numerous public criticisms directed at the Armed Forces of 
Philippines (AFP) over the disproportionate use of firepower against 
AFP's estimated "five NPA remnants" during a "series of gun battles" 
at the border of Toboso and Escalante City, both in Negros Occidental, 
last month, the AFP fabricates numerous 'recovered' firearms to save 
their faces from more public humiliation. 


As publicized by the AFP's 3ID Spokesperson and former 
#DiMasaligan79IB Commanding Officer Lt. Col. J-jay Javines, a total 
of 16 high-powered rifles (HPR) were recoverd by #DiMasaligan79IB 
after their clearing operations: 10 high-powered firearms (HPR) after 
the February 21-22 encounter and another six HPRs on February 27. 


The Roselyn Jean Pelle Command - Northern Negros Guerrilla Front 
of the New People's Army (RJPC-NPA) denies that the bulk of said 
firearms belong to the NPA. Most firearms put on display by 
#DiMasaligan79IB are planted evidences. 


The RJPC-NPA reiterates that no "series of armed encounters" 
happened, rather only one armed clash between Red fighters and 
#DiMasaligan79IB soldiers took place in Barangay Pinapugasan, 
Escalante City on February 21, at about 11am. There was also no 
armed encounter on February 27, contrary to statements of 
#DiMasaligan79IB. 

It is not surprising at all that the AFP invented a report of such high 
number of seized war materials. It wants to overshadow its unjustified 
aerial strike and bombing of Trangkalan Range using two modern 
units of Augusta Westland-109 Attack Helicopter Nighthawk's 
machine guns and rockets (a first in Negros Island) against supposed 
'five remaining NPAs' which in actuality targeted vast fields of 
sugarcane plantations, rice fields, and civilian communities; destroying 
the environment and forcing about a thousand residents to evacuate. 


Instead of appearing successful, the AF P's display of manufactured 
HPR recoveries unwittingly brings their previous false claims to 
ridiculous levels. Should AFP's claim of less than 10 NPA remnants in 
Northern Negros be factual, it is laborious (and unpractical) for "8 Red 
fighters" engaging in guerrilla warfare to carry 16 HPRs along with 
food, medical, propaganda materials and personal belongings. Should 
the public accept AFP's lies upon lies, can the AFP further claim that 
RJPC-NPA is now without HPR? 


The AFP and its 3ID, 3031Bde and #DiMasaligan79IB, in particular, 
are notorious for planting and/or recycling recoveries against both 
civilians and the revolutionary movement. They exaggerate military 
claims to appear victorious. 


The latest fake recovery is the reported "NPA arms cache discovered by 
#DiMasaligan79IB," with the help of revolutionary traitor Richard 'Ka 
Prince' Gallego, in Sitio Mocabog, Barangay Washington in Escalante 
City that allegedly recovered a M203 grenade launcher, a .357 revolver 
and assorted ammunitions. 


The RJPC-NPA has listed incidents below where fake recoveries were 
charged against the NPA or planted as evidence against civilians: 


1. January 15, 2024 mis-encounter of reactionary troops reported to 
transpire in Barangay Camabayobo, Calatrava, NegOcc but actually 

took place in Barangay Magticol, Toboso - recovered one Garand rifle, 
one Carbine rifle and a .38 revolver as reported by #DiMasaligan79IB, 
while VisCom reported the recoveries to be two Garand rifles and a .38 
revolver. 


2. October 17, 2023 summary execution of two civilians in Barangay 
Canlusong, EB Magalona, NegOcc reported by #DiMasaligan79IB as 
an armed encounter - recovered three M16, one M14, one AR-15, and 
one Garand rifle. 


3. July 8, 2023 in Barangay Maaslob, Calatrava, #DiMasaligan79IB 
reported to have recovered one M14 and assorted ammos from a 
supposed 'NPA armory.' 


4, April 6, 2023 in Barangay San Isidro, Toboso where after a 
legitimate armed encounter with the NPA, #DiMasaligan79IB 
reported to have recovered a number of firearms, including a shotgun. 


5. November 16, 2018 in Barangay Washington, Escalante City where 
after a mis-encounter between units of #DiMasaligan79IB that killed 
two of their own, they reported that one M16 and a short firearm of 
NPA were recovered. 


Apart from fake recoveries, fake encounters are commonly used by the 
military to cover up their willful killings of revolutionaries, such as the 
case of four hors de combat revolutionaries in San Pablo, Manapla, 
NegOcc on September 2021 and the latest five Red fighters in Bilar, 
Bohol. Fake encounters are also used by #DiMasaligan79IB to claim a 
'score' against the NPA, but it only justifies militarization. 


Aside from the latest fake encounters in Barangay Pinapugasan, 


#DiMasaligan79IB has already concocted 10 fake encounters since 
their deployment to Northern Negros in 2017. 

With these accounts and records of deceitful tactics by 
#DiMasaligan79IB, how can the AFP expect to win over the morale of 
their troops and the trust of the people? After a movie-like scene of 
military prowess using modern armaments, not even a camp or 
temporary base, nor further body count was reported by 
#DiMasaligan79IB because all that the AFP does is exaggerate the 
narrative to their favor. 


We challenge the AFP leaders, as well as the PNP, to make public the 
records, including the serial numbers, of the recovered firearms of the 
recent Escalante incident, as well as the previous recoveries. 


To the ordinary soldiers, policemen, CAFGU members and Barangay 
officials, live up to your pledge of protecting and serving the people. 
Expose the lies and brutalities of the AFP and turn your backs on 
being machineries that cause difficulties to the people. 


The RJPC-NPA calls on the Filipino people, especially those of 
Northern Negros, to resist, spread the truth and expose the AFP's lies. 


The revolution lives on! # 

Sukton ang Numero Uno nga Kriminal 
kag Berdugo nga 62nd IB 


Ka JB Regalado, Tagpamaba sang LPC-NPA 
Marso 16, 2024 


Sa Central Negros, ang 62nd IB sa pagpamuno ni Col. William Pesase 
bilang Commanding officer (CO) ang may pinakamalaba nga listahan 
sang paglapas sa tawhanon nga kinamatarung sa isla sang Negros. 
Sumugod sa pagpungko ni Marcos Jr sa poder (halin Hulyo 2022 
tubtob subong), naglab-ot na sa 22 ka mga mangunguma ang brutal 
nga ginpamatay sang mersenaryong 62nd IB. Pinaka-ulihi diri ang 
ginpatay matapos iligal nga gin-aresto kag gintortyur sang tropa 
militar nga mga senior citizens nga sanday Bernard Torres kag 
Dionesio Baloy sa Hda. Gomez, Brgy. Sag-ang, La Castellana, Negros 
Occidental sadtong Enero 17, 2024. Ginpasibangdan si Torres kag 
Baloy nga mga katapo sang New People's Army (NPA) kag 
ginhinabonan sang berdugong 62nd IB ang ila nga krimen paagi sa 
pagpagwa sang peke nga engkwentro. Samtang lima naman ka hors 
de combat (wala ikasarang nga magbato) nga mga Pulang hangaway 
ang brutal man nga ginpamatay sang nasambit nga militar sa banwa 
sang Moises Padilla, Negros Occidental kag Canlaon City, Negros 
Oriental sa mga tuig 2022-2023. 


Idalum sa paghari sang rehimen US-Marcos II, naglab-ot sa 336 ka 
mga insidente sang human rights violations nga nag-imbolbar sa indi 
magnubo 10,800 ka biktima (212 ang mga menor de edad) ang ginhimo 
sang 62nd IB sa pagpamuno ni Col. William Pesasesa sa Central 
Negros. Ang ini nga mga mahigko nga hinimoan sang 6nd IB ang 
masobra katunga sang narekord sang National Democratic Front 
(NDF)-Negros nga 649 ka kaso sang bayolasyon sang tawhanon nga 
kinamatarung nga ginkomiter sang Armed Forces of the Philippines 
(AFP) kag Philippine National Police (PNP) nga nag-imbolbar sang 

masobra 45,300 ka mga biktima (918 ang mga menor de edad) sa bilog 
isla sang Negros. 


Ang datus nagapakita nga ang 62nd IB paagi kay Col. Pesase makabig 
nga numero uno nga kriminal kag berdugo nga batalyon sang 
Philippine Army sa isla sang Negros. 


Ang paghatag ni Marcos Jr sang pagpasidungog sa berdugong 62nd IB 
kag pagpromote kay Pesase tuman ka makahuluya. Tuyo sini nga 
pataason ang moral ni Pesase kag sang pasistang tropang 62nd IB. 
Apang ang mga pumuluyo sa Central Negros ang indi na ma-into kag 
mabutigan. Saksi kag nangin biktima sila sang mga kabutigan, 
kalakasan kag pagpamintas sang nasambit nga tropa militar bunga 
sang pasismo kag terorismo sang estado. Rason nga madugay na nga 
ginakangil-aran sang kadam-an nga pumuluyo ang presensya militar 
sa mga kaumahan. 


Samtang si Marcos Jr nagahatag sang pakunsabo sa mga berdugo nga 
militar, gina-into man ni Gen. Romeo Brawner sang AFP, Lt. Gen. 
Benedict Arevalo sang Visayas Command (Viscom), MGen. Marion 
Sison sang 3rd Infantry Division, BGen. Orlando Edralin sang 303rd 
Bde kag Col. William Pesase upod sa pasistang 62nd IB ang ila 
kaugalingon nga "dismantled" na ang mga larangan gerilya sa isla, 
ilabi na ang Central Negros. 


Idalum sa ginapadayaw nga ara na sa state of Stable Internal Peace 
and Security (SIPS) ang Negros Occidental kag rekomendasyon sang 
SIPS sa Negros Oriental, dugang nga mag-into sang iya kaugalingon 
ang nagbulos nga Commanding Officer sang 62nd IB nga si Lt. Col. 
Evelio Ilanga III. Segurado manalaytay ang oryentasyon kag tatak 
sang pasismo sa hunahuna ni Lt. Col. Evelio Ilanga III sa liwat nga 
pagpamintas sa mga pumuluyo sa mga kaumahan sang Central 
Negros nga mag-ani sang pagbato sang kadam-an nga pumuluyo paagi 
sa pagpasakop sa NPA. 

Ang malaba nga kamot sang rebolusyonaryong hustisya paagi sa 
rebolusyonaryong kahublagan upod ang lubos nga suporta sang 
malapad nga masa sang pumuluyo amo ang makahulusga agud 
sukton ang mga pasista, berdugo, duguan nga kamot kag uhaw sa 
dugo nga mga opisyal kag tropa militar sang AFP, subongman ang US- 
Marcos Jr nga rehimen. # 

Doble nga pag-antus sa masang 
mangunguma ang dala sang wala 
untat nga militarisasyon sa tunga sa 
pagpanghalit sang El Nino 


Ka Dionesio Magbuelas, Tagpamaba sang MCC-NPA 
Marso 17, 2024 


Masobra na tatlo ka bulan nga nagapadayon ang El Niño kadungan sa 
pag-antus sang pumuluyo, ilabi na sa sektor sang agrikultura. Tubtob 
subong, wala ukon kulang gihapon sang kongkreto nga tikang ang 
mga local governmnent unit (LGU) paano mahatagan sang bulig ang 
mga mangunguma sa mga apektado nga lugar. Magluwas sa tama 
kahinay nga mga tikang, mas gin-una pa sang mga LGU ang indi 
gilayon kinahanglan. 


Partikular sa Himamaylan City, Negros Occidental nga isa sa pinaka- 
apektado sang El Nino, mas nangin masako ang LGU sini sa mga 
proyekto nga wala nagasabat sa mga problema sang mangunguma, 
hinali man ukon pangmalawigon. Sa unang kwarto sini nga tuig, 
madamo sang proyekto ang syudad kaangay sang 3,000 ka yunit nga 
pabalay (nagbalor sang Php4 bilyon), pagtukod sang bag-o nga 
estasyon sang pulis, pagdebelopar sang sistema sa e-Government 
Project (nag-digitalize sa mga transaksyon sang LGU) kag iban pa nga 
indi mapuslan subong sang malapad nga masa. 


Sa datos sang reaksyunaryo nga gobyerno, masobra 30,000 ka 
pumuluyo ang nabikitima sang El Nino sa Himamaylan City, apang 
hapaw lang ini nga pagsumada sa matuod nga mga apektado sang 
kalamidad sa kabilogan. Gani, wala pa nakarekober ang mga 

pumuluyo sa makahalalit nga bagyo Odette sadtong 2021, nagdugang 
naman ang subong nga kalamidad sang El Nino. 


Kadungan man sang halit sang El Niño ang padayon kag lapnagon 
nga militarisasyon sa kabukiran sang South Central Negros. Ang 
presensya sang mga tropa sang 94th IB sa komunidad sang mga 
mangunguma dugang nga nagadala sang kahalitan sa kabuhi kag 
palangabuhian sang mga pumuluyo. Gina-imposar sang nasambit nga 
militar ang curfew sa mga baryo tubtob sa mga sityo, nagapamilit sila 
nga iduso ang pagmenoro sang mga kabalayan para mas dasig ang ila 
pagmonitor sa aktibad sang mga sibilyan, nagapamahug kag 
nagapang-intimidar gamit ang ila kuno "loud speaker operation," kag 
nagapangsaka-saka sa mga kabalayan nga ila ginadudahan nga mga 
supporter sang New People's Army (NPA). Indi na maatipan sang 
maayo sang mga mangunguma ang ila ulumhan kag kasapatan 
bangud sa kabalaka sa ila kabuhi samtang ara ang mga soldado sang 
94th IB sa lugar. 


Tubtob subong, masobra tatlo ka bulan na nga nagatiner ang tropa 
sang 94th IB sa proper sang Brgy. Carabalan kag Brgy. Buenavista, 
sakop sang Himamaylan City, kag nagpatigayon sa ila Retooled 
Community Support Program (RCSP). Masobra naman isa ka bulan 
ang operasyon militar sa mga sityo sang Brgy. Tan-awan kag Brgy. 
Oringao kag masobra duha ka semana na ini sa Brgy. Orong, tanan 
sakop sang Kabankalan City, Negros Occidental. 


Imbes hatagan sang igtalupangod ang kasulbaran sang mga problema 
sang kakulang ukon wala sang duta, manubo ang sweldo, kakulang 
sang tubig, manubo nga produksyon sang agrikultura kag ang imedyet 
nga subsidyo para sa El Nino nga dugang nga nagatulod sang 
mangunguma sa kapigadohon, militarisasyon ang nagtupa sa mga 
komunidad sang mga mangunguma kag Indigenous Peoples (IPs). 

Magluwas sa mga katalagman nga tuga sang naturalisa, makasiling 
ang masang anakbalhas sa South Central Negros nga adlaw-adlaw 
nila nga gina-atubang ang kalamidad sa ila kahimtangan sa 
kabukiran bangud sa pasismo nga ginasabwag sang 94th IB. 


Dugang pa sa ila nga kahangawa sa sini nga panahon ang posibleng 
paghingalit sa mga naghimbon nga mga burukrata kag burgesya 
komprador nga mga kumpanya nga naghawan sang dalan para sa 
pribatisasyon sang serbisyo sang tubig kaangay sang nagkalatabo sa 
Himamaylan City nga yara na subong sa PrimeWater sang pamilya 
Villar pareho sang Bacolod City Water District (BACIWA). Indi man 
magdugay, matabo man sa iban nga mga kooperatiba sang kuryente 
sa isla ang natabo nga pribatisasyon sang Central Negros Electric 
Cooperative (CENECO) para ipasabat sa pumuluyo ang problema sang 
paghatag sang sandigan nga serbisyo. 


Handum sang pumuluyo ang kabuhi nga luwas sa katalagman, 
natural man ukon gintuga sang mga berdugo kag mersenaryo nga 
militar. Rason nga bisan ano pa nga pagtinguha sang Armed Forced of 
the Philippines (AFP), ilabi na sang 94th IB, sa mando sang ila 
Commander in Chief nga si Marcos Jr nga wasakon ang armado nga 
paghimakas, indi magahubas ang bubon sang mga magpakigbahin sa 
NPA. Sa pihak sang paglala sang El Nino, tuman man kainit ang 
kagustohan sang masang anakbalhas sa South Central Negros kag sa 
bilog isla nga mahilway sa gapos sang pagpanghimulos kag 
pagpamigos paagi sa paglunsar sang demokratiko nga rebolusyon sang 
banwa. # 


35 


Wala sang Lehitimo nga Engkwentro 
sa La Libertad, Negros Oriental 


Ka JB Regalado, Tagpamaba sang LPC-NPA 
Marso 23, 2024 


Mabaskog nga ginapakamalaot sang Leonardo Panaligan Command- 
New People's Army (LPC-NPA) ang lapnagon nga pagpang-abuso sang 
berdugong tropa sang 62nd IB sa pagpamuno ni Lt.Col Evelio Ilanga 
III sa mga mangunguma sa Central Negros. 


Sadtong Marso 15, 2024 alas 9:18 sang gab-i, natublag ang mahamuok 
nga katulugon sang mag-asawa nga sanday Maribel kag Randy Pecore 
sang Sityo Talaon, La Libertad, Negros Oriental sang ginpaarakan ang 
ila panimalay sang platun nga tropa sang pasistang 62nd IB. 
Pagkaaga Marso 16, ginbantala naman sang militar nga engkwentro 
sa tunga sang NPA kag nasambit nga tropa militar. 


Ang matuod wala sang yunit sang NPA sa lugar. Wala man sang 
kamatuoran nga may shotgun nga nakumpiska ang militar. Ini lunsay 
mga kabutigan kag gusto lang sang 62nd IB nga hinabunan ang ila 
palpak nga operasyon. 


Ginakondenar man sang LPC-NPA ang paglusob sang militar sa 
panimalay Cantela sang sityo Pitik-pitik, Brgy Luz, Guihulngan 
sadtong Marso 20, 2024 alas 6:00 sang aga. Ginsaka, ginransak, gin- 
ukay ang mga kagamitan, gintamnan sang .357 caliber pistol kag 
Engram ang nasambit nga panimalay kag iligal nga gin-aresto si 
Ronald Cantela. Si Cantela ang tumandok nga mangunguma kag 
sibilyan sa lugar. 


Ang kapintas nga ginahimo sang 62nd IB sa pumuluyo sang Central 
Negros ang indi na bag-o kundi tatak na sang nasambit nga batalyon 

ang berdugo kag pasista sa balayon sang pasismo kag terorismo sang 
estado. 


Samtang ginabuyagyag sang pumuluyo sa mga kaumhan sang Central 
Negros ang kalakasan militar, ang NPA magalunsar sang lapnagon 
nga taktikal nga opensiba para pabayaron sang dako ang berdugong 
62nd IB sa tunga sang ginapabugal nga state of Stable Internal Peace 
and Security (SIPS). # 

Kriminal kag Kawatan sa Guihulngan 
nga Gina-uyatan sang 62nd IB, 
Ginsilotan sang NPA 


Ka JB Regalado, Tagpamaba sang LPC-NPA 
Marso 24, 2024 


Sa pihak sang lapnagon kag masingki nga operasyon militar sa 
Central Negros, madinalag-on nga ginpatuman sang Leonardo 
Panaligan Command-New People's Army (LPC-NPA) ang silot 
kamatayon Kay Gamay Taganeli sang Crossing Bon-bon, Brgy. 
Hinakpan Guihulngan City, Negros Oriental sadtong Marso 20, 2024 
alas 7:00 sang gab-i. 


Si Taganeli ang brutal nga nagpatay kay Egling Carreon sang Sityo 
Bonbon, Guihulngan sadtong tuig 2023. Ginhatok-hatok paagi sa 
paglabo kag gin-salvage ang lawas ni Egling Carreon kag ginhaboy ini 
sa pil-as. 


Samtang, si Jovanie Dela Cruz ang bantog kag masupog nga kawatan 
sang de kantidad nga mga kasapatan sang pumuluyo sa lugar. 
Masupog man nga asset-militar si Dela Cruz nga nagareport sa Brgy. 
Hinakpan-Guihulngan Patrol Base kag 62nd Batallion Headquarter sa 
Brgy Libas, Isabela, Negros Occidental. Tuyo nga arestuhon sang NPA 
si Dela Cruz upod sa iya anak nga si JR Dela Cruz apang nagbato ini 
sa mga NPA arresting officers rason man nga nakapalagyo si JR. 
Napilitan ang NPA sa pagdepensa sa kaugalingon. Ginpalukpan sang 
NPA operatives si Jovanie nga nagtuga sa iya kamatayon. 


Lubos nga ginapasalamatan sang LPC-NPA ang wala paghubas nga 
suporta sang masa sa armadong paghimakas. Samtang ginkalipay 

man sang mga pumuluyo ang madinalag-on nga opensiba sang NPA sa 
pagsabat sang madugay na nga ginapangita nga hustisya sang mga 
biktima. # 

Ipatuman ang kahublagan panadlong! 
Manikasog para mapasulong ang 
inaway banwa sa isla sang Negros! 


Komiteng Rehiyunal sang Partido sa Isla sang Negros 
Marso 29, 2024 


Pareho sang kasingkal sang init sang El Niño phenomenon subong, 
ang Komiteng Rehiyunal sang Partido sa Isla sang Negros (KRPIN) 
nagatanyag sang iya mainit kag rebolusyonaryong pagpanamyaw kag 
taas inumol nga pagsaludo sa tanan nga mga Pulang kumander kag 
hangaway sa idalum sang Apolinario Gatmaitan Command-New 
People's Army Negros Island Regional Operations Command (AGC- 
NPA), subong man sa bug-os nga rebolusyonaryong pwersa kag 
pumuluyong Negrosanon sa pagsug-alaw sa ika-55 nga anibersaryo 
sang New People's Army. Nakaganar naman kita sang isa ka tuig nga 
kadalag-an sa pagpaslaw sang demonyo nga kapintas sang rehimen 
US-Marcos II kag kadalag-an sa pagpasulong sa demokratiko nga 
rebolusyon sang banwa paagi sa pangmalawigon nga inaway banwa sa 
isla sang Negros. 


Napagkit na sa kasaysayan ang palanublion nga ginbilin sang aton 
mga rebolusyonaryong martir kag baganihan kaangay nanday Rogelio 
Posadas, Ericson Acosta, Romeo Nanta, Kerima Lorena Tariman, 
Marilyn Badayos, Flor Ceballos kag iban pa nga naghalad sang ila 
kabuhi nga wala sang pagduha-duha dira sa taguangkan sang 
rebolusyonaryong paghimakas sang pumuluyo para sa matuod-tuod 
nga kahilwayan kag demokrasya. Padayon nga magahatag sang 
inspirasyon sa mga masunod nga henerasyon sang mga 
rebolusyonaryo ang ila lubos nga kaisog kag kaalam dira sa 
pagpasulong sang rebolusyon. 

Ginpamatud-an sang NPA sa isla ang determinasyon kag kabakud sa 
pag-atubang sa wala tupong nga mga sakrispisyo atubangan sang 
wala tupong nga terorismo sang estado nga ginbuhian sang rehimen 
US-Marcos II paagi sa iya ginpasingki nga mga focused military 
operation (FMO) kag Retooled Community Support Program (RCSP) 
sandig sa kamandoan sang imperyalismong US sa Armed Forces of the 
Philippines (AFP) nga tapuson na ang “internal security problem” 
(pangsulod nga problema pang-seguridad) agud mahatagan sang 
prayoridad ang “external defense” (pang-guwa nga depensa) ukon ang 
pagkonsentrar sa “paghanda para sa pagpangapin sang pungsod” 
kontra sa China nga sa esensya nagbutang sa pumuluyong Pilipino sa 
tunga sang nagahana nga paglupok sang inter-imperyalista nga gyera. 


Bug-os tagipusuon nga ginapasalamatan sang Communist Party of the 
Philippines (CPP), NPA kag bug-os nga rebolusyonaryong pwersa ang 
wala sang pag-ugdaw nga pagpakigbahin kag wala sang paghubas nga 
pagsuporta sang malapad nga ginapigos kag ginahimuslan nga 
masang Negrosanon. Ang demokratiko nga rebolusyon sang banwa 
paagi sa pangmalawigon nga inaway banwa isa ka pangmasang 
paninguha. Kon wala ang ila pagpakigbahin sa rebolusyon, wala kag 
indi makasarang ang Partido kag NPA sa isla atubangan sa ala 
demonyo nga kapintas sang pasista nga rehimen US-Marcos II. 


Wala sang tupong ang kalalaon sang krisis kag pag-usmod sang 
palangabuhian sa bug-os nga isla subong tuga sa lubos nga 
pagpatuman sang mga neoliberal nga polisiya sang imperyalismong 
US kag iban pa nga kontra-pumuluyo kag kontra-rebolusyonaryo nga 
mga tikang nga naga-apekto sa mayoriya sang pumuluyong 
mamumugon, mangunguma, mamumugon sa uma, mangingisda, 
propesyunal, intelektwal kag iban pa nga sakop sang petiburgesya sa 
syudad, lakip na ang mga pungsodnon nga burgesya kag pila ka 
seksyon sang nagahari nga sahi. Nagdugang pa ang pagsarurot sang 
palangabuhian sang masa sa paglaslas subong sang lain naman nga 
natural nga kalamidad nga El Nino nga magalab-ot pa tubtob sa Mayo 

sini nga tuig. Sa pila pa lang ka bulan, daku na ang halit nga natuga 
sa palangabuhian sang pumuluyo ilabi na sa kaumhan. 


Sa nagalala nga sitwasyon subong masaksihan sang pumuluyo ang 
inutil, bangkarote, maki-kaugalingon kag maki-dumuluong nga tindog 
kag tikang sang rehimen US-Marcos II. Sa baylo nga sabton ang 
kinahanglanon sang pumuluyo, padayon nga ginapagsingki ang 
terorismo sang estado agud pahipuson ang sin-o man nga magsaway 
ukon magreklamo kag disgustado sa nagahari nga hubon ni Marcos Jr. 


Ang pumuluyong Negrosanon muklat nga nagapangita sang banas 
sang matuod nga pagbag-o sang sosyedad, ang banas sang armadong 
rebolusyon nga ginapamunoan sang sahing proletaryado paagi sa iya 
nga Partido Komunista. Maathag sa ila nga ang armadong rebolusyon 
lamang ang solo nga solusyon sa mga sandigan nga problema sa isla 
kag sa bug-os nga pungsod. Isa ini ka makatarunganon nga gyera nga 
nagasabat sa handom sang pumuluyo sa paglab-ot sang matuod nga 
kahilwayan kag demokrasya, kag hustisya sosyal. 


Ang bug-os nga rebolusyonaryong kahublagan nakaangkon sang bag-o 
nga kusog paagi sa subong nga kahublagan panadlong. Gani, ang 
Partido kag NPA upod sa tanan nga rebolusyonaryong pwersa sa 
rehiyon wala nagakahadlok sa mga pagpamintas kag pagpamahug 
sang reaksyonaryo nga pwersa kag handa sa lain naman nga hugna 
sang panghangkat nga nagakinahanglan sang mataas nga mga 
sakripisyo agud mapasulong ang inaway banwa sa mas mataas nga 
halintang tubtob sa kadalag-an upod sa malapad nga pumuluyong 
Negrosanon kag sa bug-os nga pumuluyong Pilipino. 


Mga kadalag-an sang NPA kag pangmalawigon nga inaway 
banwa sa idalom sang absoluto nga pagpamuno sang Partido 


sa isla 


Sa kabilogan, madinalag-on ang Partido kag NPA sa Negros sa 

hambalanon sang armadong paghimakas tungod napaslaw na naman 
sini ang pabalik-balik nga handum sang pasista nga rehimen US- 
Marcos II kag iya armadong pwersa nga dugmokon ang NPA sa isla. 
Napreserba sang NPA ang iya nga kusog kag napunggan ang dugang 
nga halit nga gindulot sang ginpasingki nga mga FMO kag RCSP sa 
mga larangan gerilya paagi sa pagtadlung sang mga kahuyangan sa 
pagpatuman sang gerilya nga pagpakig-away. Labi pa ka importante, 
sa isa ka halintang, nakapalapad kag nakahimo sang panugod nga 
pagtubo liwat halin sa mga dalagku nga kapaslawan tuga sang mga 
internal nga kahuyangan. 


Sa pagkamatuod, napatuman sang NPA sa isla sa idalom sang 
absoluto nga pagpamuno sang Partido ang sentral nga hilikuton sini 
sa paglunsar sang demokratiko nga rebolusyon sang banwa paagi sa 
pangmalawigon nga inaway banwa bilang nagapanguna nga 
hinganiban sang Partido kag pumuluyo sa pagpukan sa mapiguson 
nga sahi, sa pagwasak sa mala-kolonyal kag mala-pyudal nga sistema, 
kag sa pagtukod sang demokratikong estado sang pumuluyo kag 
pagpanday sang sosyalistang sosyedad. 


Ginpamatud-an sang NPA sa isla nga isa ini ka indi matay-og nga 
hukbo sang pumuluyo bangud nagapakig-away ini sa interes kag 
handum sang masa para sa matuod nga kahilwayan kag demokrasya. 
Bitbit sang mga Pulang kumander kag hangaway subong ang 
kaanggid nga kakahas kag determinasyon sang mga kumander kag 
hangaway sang NPA nga una nga nagpatuman sang armadong 
paghimakas sa isla kaangay nila Apolinario “Ka Boygat” Gatmaitan 
(rason nga ginhingadlan sunod sa iya ang rehiyunal nga kumand sang 
NPA sa Negros) upod ang mga mamumugon halin sa Victorias Milling 
Corporation lakip sila Bobby Nuñez kag Rene Villanueva sadtong 1969 
kag ang mga nagsunod pa sa sulod sang 55 na ka tuig nga paglunsar 
sang armadong paghimakas sa isla kaangay nila Leonardo “Ka Jessie” 
Panaligan, Roselyn “Ka Jane” Pelle, Danilo “Ka Maoche” Bertolano, 
Rachelle Mae “Ka Hannah” Palang, Armando “Ka Pao” Sumayang Jr, 

Romeo “Ka Ponso” Nabas, Romeo “Ka Juaning” Nanta kag Rogelio “Ka 
Cocoy” Posadas. Ang NPA subong sa isla sang Negros mas pa nga 
nagapamat-od sa pagpadayon kag pagpasingki sang inaway banwa sa 
rehiyon. 


Halin sa 70 ka elemento sang NPA sa Central Negros nga nanindugan 
para sa sandigan nga prinsipyo sang Partido kag pag-upod sa Ikaduha 
nga Dungganon nga Kahublagan Panadlong (IDKP) sadtong 1994 
subong man mga kadre kag katapoan sang Regional Mass Movement 
Commission kag Partisan Front Committee sa urban, kag pagfull-time 
sa kaumhan sang 78 ka kadre halin sa kasyudaran, nagtubo ang NPA 
sa Negros pakadto sa lima ka larangan gerilya. Wala mapapas sang 
reaksyonaryong pwersa ang NPA sa panahon nga iskwad lang ini 
sadtong 1969 ukon sang nagarekober pa paagi sa IDKP sadtong 1994- 
1998 tungod sa grabe nga kalibutanon kag lokal nga krisis nga 
nagadabok sa kalayo sang rebolusyon. Rason man ini nga tubtob 
subong, napaslawan ang kaaway sa pagdugmok sa rebolusyonaryo nga 
kahublagan sa isla nga padayon nga nagatungod kag nagapasulong 
sang tatlo ka integradong hilikuton sang pangmalawigon nga inaway 
banwa—paglunsar sang armadong paghimakas, pagpatuman sang 
agraryong rebolusyon kag pagtukod sang baseng masa. 


Tuman ka manggaranon ang 55 ka tuig nga inagihan sa paglunsar 
sang armadong paghimakas sa isla. Magaserbe ini nga puhunan sang 
dugang nga pagsikad sa palaabuton nga mga tinuig. Dapat husto kag 
diyalektiko nga pamaagi nga tan-awon ang positibo subong man ang 
negatibo nga mga aspeto. Ang positibo nga mga aspeto amo ang 
puhunan sa pagsikad samtang ang mga leksyon sa negatibo nga 
nagabara sa pag-uswag sang inaway banwa mangin iwag sa pag-usoy 
liwat sa husto nga banas sa pakig-rebolusyon. 


Ang mga internal nga kahuyangan sa ideolohiya, pulitika kag 


organisasyon ang kabangdanan sang mga paghuyang kag pag-atras 
sang nagligad nga mga tinuig. Nangibabaw subong ang sakit sang 

suhetibismo nga nagapanguna nga dagway ang empirisismo sa bug-os 
nga lawas sang Partido. Nagbunga ini nga sakit sa ideolohiya sang 
sakit sang Tuo nga oportunismo sa patag sang pulitika kag 
burukratismo sa patag sang organisasyon. Partikular sa patag sang 
armadong paghimakas, makita ang mabaskug nga sulog sang 
konserbatismo sa pulitika kag militar sang nagligad nga mga tinuig 
apang nagasugod na ang seryoso nga pagpaninguha sang mga yunit 
sang NPA sa isla agud mapangibabawan ini. 


Sa lima ka tuig nga implementasyon sang Memorandum Order (MO) 
32, nasarangan sang NPA sa Negros nga mapreserbar ang lima ka 
larangan gerilya bisan sa ginpasingki nga mga FMO kag RCSP sang 
kaaway nga naggamit sang pito ka batalyon sang AFP kag siyam ka 
kompanya pangmaniobra sang Philippine National Police (PNP). Nag- 
atubang ang kada larangan gerilya sang isa ka batalyon sang 
reaksyonaryong armadong pwersa ukon sobra pa. Makabig nga 
kadalag-an ang pagpaslaw sa kontra-rebolusyonaryo nga kampanya 
sang kaaway halin sa ulihi nga bahin sang 2018 pakadto sa una nga 
tatlo ka bulan sang 2024, apang sa proseso nakaagum man sang mga 
malala nga kahuyangan kag kasaypanan nga nagsablag sa dugang 
nga pag-uswag sang inaway banwa. 


Nagkaon pa sang panahon antes nakahimo sang mga desaysibo nga 
tikang para sa amat-amat nga pagresolba sang “self-constriction” 
(pagpakitid sang kaugalingon) sa dagway sang pag-ubod-ubod sa mga 
komportable kag paborito nga lugar, kag tuman nga konsentrasyon 
ukon pagtipon sang daku nga pormasyon sa malawig nga panahon nga 
nagbunga sang mga desaysibo nga inaway nga indi paborable sa mga 
Pulang hangaway kag nakahalit sa baseng masa. Ginsolbar ang “self- 
constriction” sang mga larangan gerilya paagi sa pagtumod sa 
hilikuton ekspansyon nga nagbukas sa mga bag-o nga erya kag 
nagresulta man sa rekoberi sa pila ka lugar nga malawig nga 
ginbayaan kag may iban nga pila na ka dekada antes nabalikan. 

Apang, wala ginpabay-an ang mga erya nga yara ang pokus sang 
kaaway. 


Ang maayo nga resulta sang hilikuton ekspansyon sang mga larangan 
gerilya sa mga erya nga manipis ang pwersa sang kaaway ukon wala 
sila sang tropa nagapakita lang sang limitasyon sang pwersa sang 
reaksyonaryong rehimen nga maduphan ang kalaparon sang 
kaumhan sa isla sang Negros. Tungod naglapad ang erya nga nalab-ot 
sang hilikuton masa, amat-amat nga nabuslan sang mga bag-o nga 
rekrut ang mga yunit sang NPA. Husto lamang nga dugang pa nga 
palaparon ang mga larangan gerilya kag sonang gerilya nga lapaw sa 
masarangan nga sakupon sang tropa sang kaaway. 


Nangin leksyon sa hilikuton ekspansyon ang disbentaha sa paggamit 
sang daku nga yunit sang NPA sa pagsulod sa bag-o nga erya nga 
nagakinahanglan man sang daku nga besingan kag suplay, mabudlay 
ang mobilidad kag nagabilin sang agi kabangdanan nga temprano 
namutikan sang kaaway. Nangin mahinay naman ang hilikuton 
ekspansyon sang gin-una ang matig-a nga erya imbes nga 
magpanugod sa mahumok. May kaso man nga nahigot sa “wala sang 
ihibalo sa gintumod nga erya nga buksan” amo nga wala gilayon 
ginpursige ang plano sa ekspansyon. 


Ang mga natumod nga kahuyangan kaanggid sa sulog sang 
pagkampante kag pagkuntento sa ano lang ang nalab-ot kag sulog 
sang indi seryoso nga pagpalibog sa mga sirkumstansya. Ginpakanubo 
ang kapasidad sang kaaway kag may kahalugan sa disiplina militar. 
Gintumod kag ginsaway na ang mga ini kag yara na sa proseso sang 
pagpangibabaw. 


Kadungan sa pagpatuman sang hilikuton ekspansyon, ginlubad ang 
problema sang tuman nga konsentrasyon paagi sa paggamit sang 
relatibo nga dispersal para sa hilikuton masa kag agud mas malapad 
nga erya ang malab-ot. Tungod sini, madamu nga mga kaupod ang 

nahanas sa pagdumala sang nagkalain-lain nga pormasyon gerilya. 
Subong man, nasabat ang problema sa suplay, mobilidad, besingan 
kag agi sang yunit. Gani, mas naglaka ang armadong engkwentro sa 
tunga sang militar kag hukbo sang banwa ilabi na sa ikaduha nga 
bahin sang 2023 tubtob subong. 


Sa tunga sang sustenido kag dalagku nga mga FMO sang kaaway, 
wala nadula ang pagpaninguha sang NPA nga makalunsar sang mga 
taktikal nga opensiba sang nagligad nga tuig apang wala maangkon 
ang lubos nga kadalag-an sandig sa kinaiya sang gerilya nga 
pagpakig-away nga pagpadugo sa kaaway paagi sa libu-libo nga pilas 
sa lawas kag talagsa nga lampos sa ulo. Halin Enero 2023 tubtob 
Pebrero sini nga tuig, 62 ka aksyon militar ang nahimo sang NPA sa 
bilog isla nga nakaganar sang 22 ka armas kag iban pa nga kagamitan 
militar, kag nakahalit sa indi magnubo 70 ka elemento sang kaaway, 
sa diin 40 ang napatay sa inaway. 


Talalupangdon nga tuman ka gamay ang sandigan nga taktikal nga 
opensiba ikompara sa mga atritibo kag punitibo nga aksyon. Isa ini ka 
dagway sang konserbatismo militar. Nangin kahuyangan ang 
kakulang sang matinugahon nga plano ilabi na sa hambalanon sang 
hilikuton paniktik, kulabos man sa pagpangusisa sa kahimtangan 
sang kaaway partikular sa mga huyang sini, kag may kabudlayan pa 
ang pila ka Pulang kumander sa pagdumala sa tunga-tunga nga bahin 
sang inaway nga magseguro sang madinalag-on nga pagkompiska 
sang armas, kag iban pa. 


Sa pagpasulong sang inaway banwa, padayon ang pagtinguha sa 
rehiyon sa pagpataas sang kapasidad sa inaway hambalanon sang 
pagplano sa larangan gerilya kag sa tunga sang mga larangan kag sa 
ila nga pagdumala kag koordinasyon nga tuman nga kinahanglanon 
para sa dugang nga mobilidad, pleksibilidad kag inisyatiba. 
Ginapundar ang mga teatro sang gyera nga may paborable nga tereyn 
sa mga utlanan sang mga banwa kag syudad, may kombinasyon sang 

bukid kag patag nga kadutaan, mga suba kag kasapaan, kag may 
angot sa kaingod nga mga larangan gerilya kag mga sentro sang 
pulitika. Hangkat subong ang dugang pagpabakud sa mga larangan 
gerilya kag ang pagtukod sang dugang pa tubtob mapundar ang mga 
malapad nga teatro sang gyera kag mapauswag ang kompleto nga 
istruktura sang pwersa sang NPA, sang lokalidad tubtob sa yunit 
milisya kag yunit pangdepensa sa baryo, subong man sang mga yunit 
partisano para sa mga espesyal nga mga operasyon sa mga sentrong 
urban. 


Malahalon ang pagpakigbahin sang masang mangunguma sa 
paglunsar sang pangmalawigon nga inaway banwa. Ang NPA isa man 
ka hukbo sang mangunguma. Ang mga lubos panahon nga Pulang 
hangaway sa isla ginasuportahan sang linibo-libo nga masang 
Negrosanon kag ginapabakud sang ginatos ka mga katapo sang yunit 
milisya kag yunit pang-depensa sang mga rebolusyonaryong 
organisasyon masa bilang dugang kag reserba nga kusog sang NPA. 
Daku ang ila papel sa paghimo nga lapnagon ang gerilya nga 
pagpakig-away paagi sa paghimo sang mga atritibo nga aksyon kag 
mga magagmay nga sandigan nga taktikal nga opensiba. Apang indi 
pa lubos nga napasangkad ang ikasarang sang ini nga kusog sang 
pumuluyo kag dapat nga mahatagan sang nagakaigo nga 
igtalupangod. 


Atubangan sa sustenido nga mga FMO kag RCSP sang kaaway, 
padayon nga nakatigayon sang hilikuton edukasyon nga pang- 
ideolohiya, pangpolitika kag pangmilitar kag nakalunsar sang mga 
paghanas sa sulod sang hukbo. Apang daku pa ang trabahuon sa 
edukasyon pangpolitika sa kubay sang baseng masa tungod indi amo 
sina kapagsik kag nagalinapta ang implementasyon. 


Amat-amat nga nakabawi ang pwersa sang NPA sa isla tungod sa 


pagpalapad sang ispasyo nga mas ligwa para sa hilikuton masa. 
Apang daku pa ang kinahanglan hikuton para lubos nga makarekober 

kag makapangibabaw sa ala demonyo nga mga atake sang kaaway. 
Nasolbar man ang paglikaw sa mga desaysibo nga inaway apang 
tuman ka kulang ang napadaug nga mga sandigan nga taktikal nga 
opensiba upod sa gamay lang nga napatuman nga agraryong 
rebolusyon kag mga kampanyang masa. Kon magpabilin ang ini nga 
sitwasyon, mangin mabudlay ang pagpataas sa halintang sang gerilya 
nga pakig-away kag pagpatubo sang mga organisasyon masa. 


Magamay kag nagalinapta pa ang nalab-ot sa pagpatuman sang 
agraryong rebolusyon sa isla, ilabi na sa hambalanon sang sweldo kag 
benepisyo sang mga mamumugon sa katubohan sa idalum sang isa ka 
monocrop nga industriya sang kalamay. Daku nga amot sa ini nga 
problema ang kahuyangan kag kakulangan sa hilikuton SICA. Sa 
pihak nga bahin, yara pa sa panugod nga lebel ang paglunsar sang 
rehiyunal nga kampanya partikular sa implementasyon sang mga 
neoliberal nga polisiya sa isla sa dagway sang nagkalain-lain nga mga 
proyekto kaangay sang reklasipikasyon kag reklamasyon sa duta agud 
himuon nga mga “super” kag “smart” cities ang mga dalagku nga 
sentrong syudad sa isla (mga syudad sang Bacolod, Dumaguete kag 
Kabankalan) kag himuon ini nga sentro sang rehiyunal nga mga 
talatapan; pagpasulod sang komersyal nga plantasyon sang Palm Oil, 
mga makahalalit nga operasyon mina kag quarry, kag mga renewable 
energy pareho sang windmill kag solar farms: pribatisasyon sang mga 
publikong utilidad pareho sang kuryente kag tubig, “modernisasyon” 
sang mga dyip; liberalisasyon sang humay kag kalamay: kag iban pa. 


Bilang tigpangapin sang interes sang imperyalismong US kag lokal 
nga mga alipures sini nga dalagku nga komprador burgesya kag 
agalon mayduta, desperado ang AFP kag PNP upod ang National Task 
Force (NTF)-Elcac sa pagpatuman sang prinsipyo nga “pahubsan sang 
tubig ang isda agud mapatay ini.” Daku nga bahin nga gintum-ok sang 
kaaway ang punta sang ila pusil sa ila ginakilala nga 
rebolusyonaryong baseng masa, ilabi na sa ila ginakabig nga mga 
konsolidadong erya sang NPA, paagi sa sustenido kag dalagku nga 

mga FMO kag RCSP. Nakaagom sang grabe nga mga paglapas sang 
tawhanon nga kinamatarung ang madamu nga mga komunidad sang 
mangunguma sa Negros. 


Halos 700 na ka insidente ang namonitor nga pagpang-abuso sa 
tawhanon nga kinamatarung sa isla sang Negros sa idalum sang poder 
ni Marcos Jr. Masobra 46,000 ang mga biktima, lapit libo sini ang mga 
kabataan. Nagsabwag ini sang grabe nga kahadlok sa pumuluyong 
Negrosanon. Apang upod sa pagpapagsik liwat sang NPA, amat-amat 
man nga nagtipon sang kaisog ang masang Neg-rosanon agud 
atubangon ang militarisasyon sa kaumhan. 


Sa kasyudaran, padayon man ang kontra-imperyalista, kontra-pyudal 
kag kontra-pasista nga kampanya nga nagasabat sa internasyunal, 
nasyunal kag lokal nga mga panawagan kag isyu nga naga-apekto sa 
malapad nga katawhan. Gintipon sang ligal nga demokratikong 
kahublagan ang pagbato sang pumuluyo sa mga neoliberal nga 
palisiya nga ginpatuman diri sa Negros, mga makahalit nga mina kag 
quarry, pagtaas sa presyo sang gasolina kag mga sandigan nga 
kinahanglanon sang katawhan, mga reklamasyon sa baybay, 
pribatisasyon sang tubig kag kuryente, pag-phaseout sang mga dyip, 
mga palas-anon nga buhis sa mga sandigan nga balaklon, kag ang 
pagpanghilabot sang US kag China sa West Philippine Sea. 


Ginapakamalaut kag ginapanawagan sang pumuluyong Negrosanon 
ang pagbasura sa Maharlika Investment Fund, confidential funds kag 
National Task Force (NTF)-Elcac. Naglanog man sa bilog nga isla ang 
singgit para sa hustisya, pagpa-untat sa militarisasyon sa kaumhan, 
kag pagbalik sa istoryahanay pangkalinong sa tunga sang 
Government of the Republic of the Philippines (GRP) kag National 
Democratic Front of the Philippines (NDFP). Nag-upod man ang ligal 
nga kahublagan masa sa bug-os nga kalibutan sa panawagan nga 
untaton na ang pagpamigos sa pumuluyong Palestino kag tapuson na 
sang Israel ang pagpanakop sa Gaza. 

Maayo kay amat-amat man nga nagrekober ang ligal nga 
demokratikong kahublagan halin sa grabe nga atake sang 
reaksyonaryo nga pwersa sa ila nga kubay sugod pa sa panahon sang 
rehimen Duterte. Ginapundar man sini ang pinakamalapad nga 
nagahiliugyon nga prente batok sa paantus, korap, kag pasista nga 
rehimen US-Marcos Jr. Daku ang naamot sang mga tawong simbahan 
para sa pagpapagsik sang kampanyang masa sang nagligad nga tuig. 
Maisogon kag determinado ang mga aktibista kag progresibong mga 
organisasyon bisan ginapuntirya sang reaksyonaryong estado kag 
nangin biktima sang nagkalain-lain nga mga dagway sang paglapas 
sang tawhanon nga kinamatarung. 


Sa kabilogan, yara sa panugod nga pagpaninguha ang kahublagan 
masa sa kasyudaran sa pagpangibabaw sa mga sulog sang Tuong 
oportunismo sa dagway sang repormismo, legalismo kag iban pa. Sa 
giya sang Partido, buhi ang pagtinguha nga tukuron liwat ang mapag- 
on nga kahublagan masa sa kasyudaran nga magahamulag sa 
nagahari nga hubon sang nagahari nga sahi kag magatapna sa 
pagpadala sa kaumhan sang dugang nga pwersa militar kontra sa 
pumuluyo kag mga rebolusyonaryong pwersa sa mga larangan gerilya. 


Bisan ang armado nga paghimakas ang prinsipal nga porma sang 
rebolusyonaryo nga paghimakas subong samtang wala pa naagaw ang 
gahum pangpulitika sa bug-os nga pungsod, ang ligal nga porma sang 
paghimakas sa kasyudaran ginakabig nga sekundaryo apang indi 
mapahigad nga porma sang paghimakas. Katimbang ini sang armado 
nga paghimakas sa kaumhan. 


Mga mahangkaton nga mapang-away nga hilikuton sa 
palaabuton nga tuig 


Ang Partido paagi sa KRPIN ang nagapamuno sa pagsulong sang 


rebolusyon sa kaumhan kag kasyudaran sa isla sang Negros. Mabakud 
kag hugot ang paghiliusa sang mga kadre kag katapo sang Partido, 

upod ang mga Pulang kumander kag hangaway sang NPA, sa pagduso 
sang rebolusyonaryong hilikuton kag katungdanan sa tunga sang 
nagasingki pa nga terorismo sang estado. Puno sang rebolusyonaryong 
optimismo nga mapangibabawan ang mga kahuyangan kag 
kakulangan sa ideolohiya, politika kag organisasyon, labi pa nga 
pursigido ang rebolusyonaryong pwersa sa pagpatuman sang mga 
mahangkaton nga hilikuton sa sini nga tuig agud masulong ang 
pangmalawigon nga inaway banwa sa isla sa mas mataas nga 
halintang kag makaamot sa pangkabilogan nga pag-abanse sang 
demokratiko nga rebolusyon sang banwa sa bug-os nga pungsod. 


Lubos nga resolbado ang Partido, NPA kag bug-os nga 
rebolusyonaryong pwersa sa rehiyon sa pagpatuman sang kahublagan 
panadlong nga ginpanawagan sang Komite Sentral kag Ikaduha nga 
Kongreso sang CPP sadtong 2016 sa basehan sang Marxismo- 
Leninismo-Maoismo (MLM) kag mga sandigan nga prinsipyo sang 
Partido. Ginagamit sini nga iwag ang sumada sang mga inagihan sang 
rehiyon sa pagpangibabaw sa mga natumod nga sakit sa ideolohiya, 
politika kag organisasyon nga nakabara sa kumprehensibo nga pag- 
uswag sang rebolusyon sa isla. Kinahanglan nga mangin maayo sa 
pagkat-on kag gilayon nga magkuha sang leksyon halin sa mga 
positibo kag negatibo nga inagihan, subong man sa mga leksyon halin 
sa kaaway. 


Absoluto ang pagpamuno sang Partido sa NPA nga nagakahulugan 
nga ang politika ang magamando sa pusil. Militante nga manguna ang 
Partido nga yara sa nagkalain-lain nga pormasyon sang hukbo sang 
banwa tubtob sa mga rebolusyonaryong organisasyon masa sa 
pagpatuman sang rebolusyonaryong linya, mga hilikuton, patakaran, 
polisiya kag disiplina. Ginapasiguro ang edukasyon pang-ideolohiya 
kag pangpolitika sang mga Pulang kumander kag hangaway, lakip na 
ang mga paghanas sa ila. Ipaathag sa ila ang mga sandigan nga 
prinsipyo sang pungsodnon-demokratiko nga rebolusyon paagi sa 

pangmalawigon nga inaway banwa nga may sosyalistang perspektiba 
kag ang tatlo ka integrado nga hilikuton sang inaway banwa. 


Ginapat-od sang Partido ang epektibo nga pagpahulag sang mga 
pwersa sang NPA kag ang paghatag sang husto kag maathag nga mga 
instruksyon sa hilikuton. Gina-usisa man sini ang pag-uswag sang 
pagpatuman sang mga rebolusyonaryong hilikuton, kag 
ginadumalahan ang mga pagtasa kag pagsaway kag pagsaway sa 
kaugalingon sa kubay sang NPA. 


Ang mapagsik nga pangpolitika nga hilikuton sa sulod sang NPA ang 
magapataas sang kamuklatan kag kagustohan nga makig-away sang 
mga Pulang kumander kag hangaway kag malig-on nga magpanday 
sang ila espiritu nga mag-alagad sa pumuluyo. Ginapabakud sini ang 
paghiliusa sang hukbo sang banwa kag mga masa kag sa tunga sang 
mga opisyal kag hangaway. Ginasakdag man sini ang demokrasya sa 
patag sang ekonomiya, politika kag militar sa sulod sang NPA. 


Sa palaabuton nga tuig, magluwas sa padayon nga pagpaslaw sa 
handum sang kaaway nga wasakon ang rebolusyonaryong kahublagan 
sa isla sang Negros, kinahanglan nga dugang mapadaku ang kusog 
sang NPA sa hambalanon sa erya kag pwersa. Yabe diri ang madamu 
nga madinalag-on nga daku kag gagmay nga taktikal nga opensiba, 
malapnagon nga paglunsar sang kontra-pyudal nga paghimakas kag 
mga kampanyang masa katimbang ang madasig nga pagpalapad kag 
pagkonsolida sang baseng masa sa bilog nga isla. Kon maayo nga 
mapatuman ang tatlo ka integradong hilikuton, segurado nga mangin 
tuburan ini sang rebolusyonaryong kusog para sa pagsulong. 


Ipadayon ang pagpangibabaw sa mga kahuyangan sa “self- 
constriction” kag tuman nga konsentrasyon sang mga yunit sang NPA. 
Mangin maalamon sa pag-aplikar sang gerilyang taktika sa 
konsentrasyon, dispersal kag shifting santo sa sitwasyon sang gyera. 
Anihon kag pauswagon ang nalab-ot sa hilikuton ekspansyon. Dugang 

palaparon kag padalumon ang mga erya sa tanan nga larangan 
gerilya. Tinguhaon nga makapalapad guwa sa masarangan nga 
sakupon sang mga FMO kag RCSP agud mas mangin ligwa ang 
maniobra kag matigayon ang hilikuton masa, militar kag iban pa nga 
kumprehensibo nga hilikuton. Subong man, mangin matinugahon sa 
pagrekober kag pagmentina sang mga konsolidado nga erya agud 
magiyahan ang mga masa sa ila nga pagbato kag pag-atubang sa 
mabaskug nga atake sang kaaway. 


Sa pagpatuman sang rebolusyonaryong hilikuton, dapat ginasanto ang 
pormasyon sang NPA sa ikasarang sang baseng masa kag sa kinaiya 
kag hulag sang kaaway. Himuon nga kahublagan ang sekreto nga 
paghulag agud indi gilayon matublag ang pagrekober sa baseng masa 
kag ang hilikuton ekspansyon. 


Malahalon nga aspeto sa pangmalawigon nga inaway banwa ang 
inaway gerilya sang masa. Daku ang katapoan sang aton yunit milisya 
kag iban pa nga mga pormasyon sang lokal nga gerilya. Kinahanglan 
nga mapataas man ang ila ikasarang sa pagtuon sa sitwasyon sang 
gyera, ihibalo sa mga teknika kag taktika sang kaaway, disiplina 
militar, sekreto nga paghulag kag mga gerilyang taktika kag 
operasyon bilang nagapanguna nga makinarya sang NPA sa isla para 
sa paglunsar sang mga opensibang aksyon. 


Santo sa nagasingki nga mga FMO kag RCSP, mangin matinugahon 
kag mapasibuon sa pagkonsolida sang tanan nga mga pwersa---sa 
Partido, NPA kag rebolusyonaryong masa. Padayon nga ilunsar ang 
mga pang-Partido nga pagtuon kag ang PADEPA sa NPA, mga lokal 
nga gerilya nga pormasyon kaangay sang yunit milisya, kag mga 
organisasyon masa ilabi na tuhoy sa mga sandigan nga prinsipyo kag 
patakaran sang Partido kag mga sinulat nanday Kaupod Mao Zedong, 
Kaupod Ho Chi Minh kag Kaupod Jose Maria Sison partikular sa 
inaway banwa. Tagaan man sang prayoridad ang politiko-militar nga 
paghanas sang mga Pulang hangaway kag yunit milisya kag ang 

sandigan nga kurso para sa mga opisyal para dululungan ang pag- 
uswag sang ihibalo sa rebolusyon kag ikasarang sa inaway. 
Seguraduhon ang kaluwasan sa pagpatigayon sang mga pagtuon kag 
paghanas. 


Ikampanya ang pagtuon sang sumada sang rehiyon agud mauyatan 
ang mga leksyon sa positibo kag negatibong inagihan sa nakaligad nga 
lima ka tuig nga pakigrebolusyon. Maglunsar man sang mga pagtuon 
sa mga sandigan nga dokumento nga gintalana sang Komite Sentral 
kaangot sa paglunsar sang kahublagan panadlong. Ini nga mga 
pagtuon nagatinguha sa pagpangibabaw sang empirisismo sa dagway 
sang mekanikal nga estilo sang pagtuon kag pagtrabaho kag sa 
paghibalo kag paghanas sa pag-aplikar sang MLM sa kongkretong 
kahimtang sa Pilipinas kag pagpauswag sang aton rebolusyonaryong 
praktika. 


Para sa pagpundar sang mga teatro sang gyera, kinahanglan nga 
maghimo sang desaysibo nga plano sa pagpabakud sang mga larangan 
gerilya kag pagsira sang mga bulho sa tunga sang mga ini. Importante 
nga sangkap ang paglab-ot sang mga larangan gerilya sang tipikal nga 
istruktura sang pwersa nga isa ka kompanya nga may platun bilang 
sentro de grabidad kag ang iban nga mga yunit gerilya nagalapta sa 
mas malapad nga radyus. Kinahanglan man pauswagon ang 
pagpamuno kag koordinasyon agud maangkon ang mas daku kag 
pinakamaayo nga ikasarang sang rebolusyonaryong kusog. 


Daku ang papel sang madinalag-on nga mga sandigan nga taktikal 
nga opensiba nga ginasuportahan sang mga atritibo nga mga taktikal 
nga opensiba sa pangkabilogan nga pagrekober kag pagpapagsik sang 
rebolusyonaryo nga kahublagan sa isla sang Negros. Napamatud-an 
na sa rebolusyonaryong inagihan sa isla nga ang paglunsar sang mga 
taktikal nga opensiba nga makaya nga daugon naton nagapabaskog sa 
NPA kag sa bug-os nga rebolusyonaryong kahublagan. Gani, 
kinahanglan kita maglunsar sang sustenido kag makahason nga mga 

taktikal nga opensiba sandig sa masarangan sang aton kusog. 
Pangitaon ang huyang nga bahin sang kaaway kag magpauswag sang 
mga bag-o nga taktika. Sa gihapon, magtuon kita sa pagpakig-away 
dira sa inaway. 


Kasubong sa paglunsar sang madinalag-on nga taktikal nga opensiba, 
kinahanglan man ang lapnagon nga paglunsar sang agraryong 
rebolusyon kag iban nga kampanyang masa. Desaysibo sini ang 
hilikuton SICA (ukon pangsosyedad nga imbestigasyon kag pag- 
analisar sang mga sahi) sa mga organo sang Partido kag mga yunit 
sang NPA agud matumod ang mga yabe nga isyu nga maka-papukaw, 
makapa-organisa kag makapahulag sa mas madamo kag malapad nga 
masa. Importante nga mapataas man ang aton ikasarang sa paglunsar 
sang mga kampanya halin sa lebel sang sityo kag inter-sityo, hasyenda 
kag inter-hasyenda pakadto sa inter-baryo, munisipal, distrito tubtob 
sa lebel sang probinsya kag rehiyunal nga sakop. 


Ang pagpatuman sang agraryong rebolusyon yabe man sa madasig 
nga pagkonsolida kag pagpalapad sa baseng masa. Samtang 
nagapalupok sang mga kontra-pyudal nga paghimakas kag iban pa 
nga mga kampanyang masa, segurohon nga upod sini ang pagtukod 
sang organisasyon masa. Dapat mapangibabawan ang kahuyangan 
nga makuntento lang sa paglunsar sang kampanyang masa tubtob sa 
pagmobilisa sa mga masa apang wala sang katumbas nga pagtukod 
sang solido nga kusog sang masa paagi sa pagtukod sang mga 
nagkalain-lain nga mga sandigan nga organisasyon masa sang mga 
mangunguma, mamumugon sa uma, kababainhan, pamatan-on, mga 
bata, grupong pangkultura, mangingsida kag iban pa. 


Ang mga kampanyang masa makapadasig sa pag-ani sang 
pinakamaayo nga mga rekrut para sa Partido kag NPA. Paagi sini 
makapatuhaw sang mga bag-o nga mga masang aktibista kag lider 
kag mapaaktibo liwat ang mga nagluya kag daan nga mga pwersa. 
Apang, dapat mangin mabinantayon sa pagbaton liwat pasulod sa 

rebolusyonaryong kubay sang mga nagpahuway kag nagsurender. 
Dapat mag-agi sa proseso sandig sa patakaran kag may maid-id nga 
pagpangusisa sang tagsa-tagsa ka sirkumstansya. Magbantay sang 
maayo nga indi makapasulod sang bisan isa ka malain nga elemento. 


Ang paglunsar sang kampanyang masa dapat man nga magbunga 
sang paglapad sang nagahiliugyon nga prente ilabi na sa mga 
nahanunga nga pwersa, lakip na ang mga manggaranon nga 
mangunguma kag pungsodnon nga burgesya kag bisan pila sa kubay 
sang nagahari nga sahi kaangay sang nasanagan nga mga agalon 
mayduta kag mga pulitiko. 


Daku nga bahin sang sini nga tuig ang paglaslas sang El Nino sa aton 
pungsod. Lapnagon ang mas malala nga kagutom kag kabudlayan sa 
palangabuhian sang pumuluyo nga tuga sang sini nga kalamidad ilabi 
na sa kaumhan. Segurado nga imbes salbaron ang pumuluyo, unahon 
sang reaksyonaryo nga gobyerno ang ila magan-it sa pondo sang 
kalamidad samtang daw bao ang pagtanyag sang bulig sa masa. 
Ginapaabot man nga mas pasingkion pa sang AFP/PNP/NTF-Elcac 
ang mga operasyon militar, operasyon paniktik kag mga civil-military 
operation nga sa esensya nagapanginto sa pumuluyo sa mga 
komunidad sang mangunguma nga magdugang pa sa pag-antus sang 
masa. 


Dapat mapamunoan ang masa sa ila paghimakas sa tion sang El Nino 
kaangay sang pagpanukot sa reaksyonaryong gobyerno sang bulig kag 
subong man, ibuyagyag ang puno sang korapsyon, pagka- 
makikaugalingon kag pagka-inutil sa pag-agap sa mga masa sang 
rehimen US-Marcos II. Ilunsar man ang mga kampanya sa 
produksyon sa nagkalain-lain nga dagway pareho sa pagtukod sang 
mga sistema sang patubig kag iban nga pamaagi nga magpauswag sa 
produksyon bisan panahon sang tuman ka mala kag init. Diri mas 
matuhay sang masa ang kinalain sang NPA kag sang reaksyonaryong 
AFP, PNP kag mga paramilitar nga grupo sa hambalanon sang 

matuod nga pagbulig sa masa. Paagi man sini amat-amat nga 
mapangibabawan sang masa ang kahadlok kag mabutang sa 
depensiba ang kaaway. 


Ang madinalag-on nga kampanyang masa makahatag man sang 
kahigayunan nga makapalapad sa mga bag-o nga erya kag malab-ot 
ang mga erya nga indi pa kaya nga lab-oton sang NPA. Kinahanglan 
magpadala sang mga tim nga mag-atipan sa hilikuton sang 
pagpreparar sang sonang gerilya ilabi na sa mga erya sa higad hi-way, 
higad suba, higad baybay kag patag kag mga sentrong banwa. 


Indi mapahigad sang Partido ang malahalon nga papel sang ligal nga 
demokratiko nga kahublagan sa kasyudaran sa pagpabaskog sang 
armadong paghimakas sa kaumhan. Kinahanglan nga mapabaskog 
ang mga mobilisasyon masa sandig sa mga dalagku nga isyu nga ila 
nga ginaatubang subong ilabi na ang pagpatuman sang neoliberal nga 
polisiya diri sa isla sang Negros. Sa hugot nga pag-angot sa mga isyu 
sang masa sa kasyudaran sa kontra-pyudal nga mga isyu sa kaumhan, 
mapalanog ang pagka-makatarunganon sang armadong paghimakas. 


Dapat papagsikon ang mga hayag nga organisasyon masa kag tukuron 
ang malapad kag madalom nga likom nga mga organisasyon masa kag 
network. Lakip sa hilikuton sa kahublagan masa sa kasyudaran ang 
pagtukod sang pinakamalapad nga nagahiliugyon nga prente nga 
magtuga sang biak sa kubay sang nagahari nga sahi kag tay-ugon ang 
kaaway nga sahi sa ila nga balwarte. Ang dako nga talaksan sang 
kadalag-an sang kahublagan masa sa kasyudaran ang madamu nga 
rekrut para sa NPA, para sa kahublagan mangunguma kag iban pa 
nga mga hilikuton nga nagasuporta sa armadong paghimakas sa 
kaumhan. Subong man, makapatuhaw ini sang suporta lohistika kag 
materyal kag iban pa nga rekurso para sa armadong paghimakas. 


Ang NPA ang nagahatag sang inspirasyon sa kahublagan masa sa 
kasyudaran. Gani, ginabaton sini ang mga rebolusyonaryo nga indi na 


58 


makasarang sa paghulag sa kasyudaran tungod sa masingki nga red- 
tagging kag pagsalbeyds sa mga aktibista kag lider masa. 


Labi nga maathag subong nga ang Partido kag ang NPA ang matuod 
nga nagapanindugan sa interes kag kaayuhan sang pumuluyong 
Negrosanon kag sa bug-os nga pumuluyong Pilipino batok sa pagduso 
sang neoliberal nga polisiya kag programa sa isla kag sa kapid sini nga 
pagsingki sang terorismo sang reaksyonaryong estado. Mas nagadalom 
pa ang suporta sang malapad nga masa sa rebolusyonaryong 
armadong paghimakas. Subong sang sa nagliligad, talalupangdon nga 
ang demokratiko nga rebolusyon sang banwa paagi sa pangmalawigon 
nga inaway banwa ang isa ka makatarunganon nga gyera, subong 
man, makatarunganon ang magrebolusyon. Sa sini nga basehan, ang 
NPA isa ka hukbo nga indi mapukan bisan san-o man. 


Isulong ang interes kag kaayuhan sang pumuluyong Negrosanon kag 
bug-os nga katawhan Pilipino! 


Pamatukan ang neoliberal nga polisiya sang imperyalismong US paagi 
sa reaksyonaryong estado sang mga dalagku komprador burgesya kag 
agalon mayduta! 


Paslawon ang mga FMO kag RCSP sang kaaway! 


Tapuson ang terorismo sang reaksyonaryong estado kag lab-uton ang 
hustisya sosyal! 


Isulong ang demokratiko nga rebolusyon sang banwa paagi sa 
pangmalawigon nga inaway banwa sa mas mataas nga halintang! 


Mabuhay ang CPP-NPA-NDF! # 

Pursigido nga Tadlungon ang mga 
Kasaypanan kag Isulong ang Inaway 
Banwa sa Mas Mataas pa nga 
Halintang 


Ka JB Regalado, Tagpamaba sang LPC-NPA 
Marso 29, 2024 


Sa okasyon sang ika-55 ka tuig nga anibersaryo sang New People's 
Army gikan sa pagkatukod sadtong Marso 29, 1969, ang Leonardo 
Panaligan Command-New People's Army (LPC-NPA) sa Central 
Negros nagasingkal, nagabalingaso nga kainit kag militante nga 
nagabayaw sang amon mga inumol tanda sang pursigido nga 
pagtadlong sang mga kahuyangan kag padayon nga pagsulong sang 
masobra lima na ka dekada nga armadong paghimakas sa pungsod 
tubtob sa lubos nga kadalag-an. 


Kadungan sini, nagasaludo man kita sa aton mga rebolusyonaryong 
martir nga naghalad sang ila mga kinaalam, kaisog kag 
makatarunganon nga nagsakripisyo sang ila kabuhi sa pag-angat sang 
inaway banwa paagi sa boluntaryo kag matutom nga paghikot sa 
pagpatuman sang integradong rebolusyonaryong hilikuton sang 
demokratikong rebolusyon sang banwa padulong sa sosyalismo. 
Ginapasidunggan naton sila Jose Maria “Ka Joma” Sison, Benito “Ka 
Laan” Tiamson, Wilma “Ka Bagong-Tao” Austria, Jorge “Ka Oris” 
Madlos, Rogelio “Ka Cocoy” Posadas, Ericson “Ka Fredo” Acosta, 
Romeo “Ka JM” Nanta, Leonardo “Ka Jessie” Panaligan kag iban pa 
nga mga kaupod. Ginapasidunggan man sila Bernard Torres, Dionesio 
Baloy, Jose Albores, Evelyn kag Julieven Meren, Orlando Fat, Victor 
Baldonado, Christina Jacolbe kag Everly Kee Jacolbe kag iban pa halin 
sa hanay sang pumuluyo diin wala-kaluoy kag brutal nga ginpamatay 

sang mga pasista kag berdugong 62nd IB sa Central Negros. 


Sila ang buhi nga handumanan kag magserbe nga inspirasyon sa aton 
padayon nga pagsulong sang armadong rebolusyon. Ang ila mga 
inagihan kag kontribusyon ang magapabilin sa aton paminsaron kag 
balatyagon nga magsindi kag magpasingkal sang kalayo sang 
rebolusyon sa mga kaumahan sang bug-os nga larangan gerilya. 


Ginapasalamatan man naton ang wala-paghubas nga suporta sang 
malapad nga masa sang pumuluyo kag wala-kataka nga paggiya sang 
Communist Party of the Philippines (CPP) sa Bag-ong Hangaway sang 
Banwa sa pagpangibabaw sa tunga sang mga internal nga 
kahuyangan. Subong man, ang pagpangibabaw sa bug-os nga 
rebolusyonaryong kahublagan batok sa masingki nga pagpamintas 
kag pagpang-atake sang Armed Forces of the Philippines (AFP), 
Philippine National Police (PNP) kag iban pa nga makinaryas sang 
reaksyonaryong estado. 


Bangud sang pursigido kag ululupod nga paghimakas sang bug-os nga 
rebolusyonaryong kahublagan dira sa pag-isa sang nagkalain-lain nga 
sahi sa balayon sang nagahiliugyon nga prente, mas aktibo nga 
nagpabilin ang pagluntad sang mga larangan gerilya ilabe na ang 
LPC-NPA sa Central Negros sa pihak sang tudo-gyera nga kampanya 
militar, pasismo kag terorismo sang rehimen ni US-Marcos Jr. 


Sa kahiwatan sang ika-55 nga pagsukat sang NPA, ginasaulog naton 
ini nga puno sang militansiya bangud sang aton mga kadalag-an sa 
tanan nga patag sang pagsulong kag pag-uswag sa sulod sang isa ka 
tuig (Marso 29, 2023-Marso 29, 2024), sa pihak man sang pagpugong 
sang AFP, PNP, NTF-Elcac kag iban pa nga makinaryas sang 
reaksyonaryong estado. 


Sa patag sang armadong paghimakas, taas moral kag ara ang 
inisyatiba nga nagapadayon sa pagtungod sang integrado nga 

hilikuton masa paagi sa pagpakamaayo sa linyang masa. Paagi sini, 
nakarekrut sa gihapon sang halos seksyon nga kusog sang Pulang 
hangaway halin sa hanay sang mga pamatan-on. Boluntaryo sila nga 
nagsumiter sang ila kaugalingon sa lubos panahon nga mag-alagad sa 
masang ginahimuslan kag ginapigos nga pumuluyo sa kaumhan dira 
sa pagpakigbahin sa NPA. Nangin maayo ang mga Pulang hangaway 
sa pagkumbinar sang pagbalhin, konsentrasyon kag dispersal nga 
moda sa paghulag gerilya dira sa platun bilang sandigan nga 
pormasyon. 


Sa tunga sang foused military operation (FMO) kag Retooled 
Community Support Program (RCSP), madinalag-on nga nakalunsar 
ang LPC-NPA sang konsentrado nga paghanas politiko-militar kag 
madinalag-on man nga nakalunsar sang indi magnubo sa 12 ka 
taktikal nga opensiba nga nagpatay sang kapin 16 gikan sa hanay 
sang tropa militar diin nakapatuhaw sang mga armas nga sarang ipa- 
armas sa bag-ong napatapo sa NPA kag iban pa nga yunit gerilya. Sa 
pihak nga bahin, lima ang nangin rebolusyonaryong martir sa mga 
Pulang hangaway nga sanday Ka Kris, Ka Marnie, Ka Bryan, Ka 
Dagger kag Ka Ryan. 


Namentinar man ang kusog sang mga yunit gerilya nga nangin 
katimbang sang NPA sa pagtungod sang mga hilikuton masa paagi sa 
tatlo ka integrado nga hilikuton (pagtukod sang baseng masa, 
agraryong rebolusyon kag pagsulong sang armadong paghimakas). 


Paagi sini, nasusteni ang pagpalapad kag konsolidasyon sa baseng 
masa. Namentinar ang 38,000 nga organisadong masa nga may 
malapit 200,000 nga isip sang baseng masa. Bunga sang hilikuton 
pagpalapad, dugang nga naabot ang 2,000 nga isip sang baseng masa 
halin sa malapit 80 ka baryo kag 400 ka sityo nga nahulagan 
katumbas sang tatlo ka larangan gerilya. Tuman ka ligwa ang 
paghulag sang mga yunit gerilya nga naghatag sang taas nga 
inisyatiba sa NPA kag bug-os nga rebolusyonaryong kahublagan agud 

palapitan ang malapad nga masa kag pursigido nga matungdan ang 
mga rebolusyonaryong hilikuton kaangay sang edukasyon masa, 
hilikuton propaganda, kultural, arbitrasyon, produksyon, ikaayong- 
lawas, seguridad kag iban pa. 


Sumugod nga nagpungko sa poder si Marcos Jr, sa Central Negros 
lang, nakarekord sang 22 ka mangunguma ang brutal nga ginpamatay 
samtang lima naman ka hors de combat nga mga Pulang hangaway sa 
Moises Padilla, Negros Occidental kag Canlaon City, Negros Oriental 
ang hungod nga gin-utas ang ila kabuhi sa mga tropa sang 62nd IB sa 
pagpamuno ni Col. William Pesase Jr bilang Commanding Officer. 
Naglab-ot man sa 336 ka insidente sang human rights violations ang 
hinimoan sa nasambit nga militar nga nag-imbolbar sa masobra 
10,800 ang biktima (212 sini ang mga menor de edad). Sa bilog isla 
sang Negros, responsable ang 62nd IB sa halos katunga sa 654 nga 
kaso sa pagpanglapas sa tawhanon nga kinamatarung nga nagbiktima 
sa indi magnubo sa 46,000 (988 sini ang mga menor-edad) nga 
narekord sang National Democratic Front (NDF)-Negros idalum sa 
rehimen US-Marcos II. 


Bangud sini nga mga panghitabo, mahapos para sa mga Pulang 
hangaway kag iban pa nga mga yunit gerilya ang pagpukaw, pag- 
organisa kag pagpahulag sa masa. Nangin mahagup kag malapit ang 
masa sa NPA kag bug-os nga rebolusyonaryong kahublagan. Dasig nga 
naglab-ot sang masobra 2,000 ka pumuluyo ang naabot sang hilikuton 
edukasyon kag propaganda. Nakalunsar sang mga epektibo nga 
pagtuon sa PADEPA kag edukasyon-propaganda sa hanay sang masa 
kabangdanan sang pagka-anting, sekreto kag aktibo nga paghikot sini 
diin dugang nga pagpatapo sa mga bag-ong natukod nga organisasyon 
masa sang PKM, KM, MAKIBAKA kag ARMAS sa lebel sityo tubtob 
munisipalidad. Samtang ngipon sa ngipon nga nagpakig-away kag 
nagbuyagyag paagi sa rebolusyonaryo, makatarunganon kag Marxista 
nga propaganda batok sa mga kabutigan, pagpatalang, pagpanginto 
kag korapsyon sang AFP, PNP kag NTF-Elcac ilabe na sang inutil, 

pasista, papet kag korap nga rehimen US-Marcos Jr. 


Sa sulod sang isa ka tuig, ang NPA naglunsar man sang mga serbisyo- 
sosyal kaangay sang medikal, literasiya-numerasiya kag iban pa. 
Malapit sa 1,000 ang nahatagan serbisyo medikal samtang ang mga 
kabataan sang masa ang ginlunsaran man sang libre nga pagtuon 
sang literasiya kag numerasiya. Halos ang tanan nga yunit sang NPA 
kag iban pa nga yunit gerilya ang nakalunsar man sang arbitrasyon sa 
pagsolbar sang mga kontradiksyon sa tunga sang masa kaangay sa 
pagsolbar sang mga problema sa duta, palangabuhian kag iban pa. 


Paagi sa giya kag pagpanguna sang NPA, nangin kinaandan na sa 
Central Negros ang ululupod kag kolektibo nga pagbinuligay sang 
masang katapuan paagi sa simple nga kooperasyon agud padasigon 
kag pataason ang ila produksyon sa pagpanguma. Nangin kinaandan 
man sa rebolusyonaryong masa kag NPA ang pagbinuligay sa tion 
sang mga kalamidad sa pihak sang grabe nga pag-antus sa kaimulon 
bunga sang kakulang sang serbisyo-sosyal kag ka-inutil sang mga 
rehimen ilabe na ni Marcos Jr. 


Karun nga kalamidad sang tig-ilinit (El Niño), naghiliusa ang masa sa 
paghimakas upod sa NPA agud pukawon, organisahon kag pahulagon 
ang malapad nga pumuluyo sa kaumhan para pangibabawan ang 
nasambit nga kalamidad kag ang militarisasyon nga ginkabig bilang 
kalamidad man tuga sang pasismo kag terorismo sang estado. 
Namobilisa kag napahulag ang masa sa pagpanghawan kag 
pagpalapad sang ulumhan nga ila palangabuhian, pagpangita sang 
tubig nga mainom kag tubig nga para sa ila mga talamnan kag iban pa 
nga pananom. Kadungan man sini ang pagtigayon sang alternatibo 
nga pagpamulong sa epidemya nga sakit nga gina-atubang sang 
pumuluyo sa kaumhan resulta sang kasingkal sang init kaangay sang 
ubo, hilanat, trangkaso, high-blood, stroke kag iban pa. Samtang 
nagatungod man sang hilikuton masa sa pagpukaw, pag-organisa kag 
pagpahulag sa pumuluyo sa pagduso sang ila mga demokratikong 

kinamatarung kag interes agud kuhaon ang epektibo nga sabat sang 
inutil, korap, papet kag reaksyonaryong gobyernong US-Marcos Jr. 


Ang malawigon nga krisis sa resesyon sang sistemang kapitalismo ang 
magtuga sang pag-eskalar sang gyera sa bug-os nga kalibutan. Mas 
mag-igting imperyalista kontra sa mga kolonyal, neo-kolonyal kag 
mala-pyudal nga mga pungsod, kapitalista batok sa mga mamumugon 
kag pag-alsa sang mga pumuluyo batok sa pagpamigos sang mga 
kapitalista sa kaugalingon nga pungsod. Samtang mag-isa ang sahing 
proletaryado sa bug-os nga kalibutan nga maghimakas para sa isa ka 
pagbag-o sosyal. 


Sa sini nga kaangtanan, tuman ka paborable ang sitwasyon sa 
pungsod ang pagsulong sang demokratikong rebolusyon sang banwa 
padulong sa sosyalismo. Ang papet nga rehimen ni Marcos Jr ang 
ginabayo subong sang masingki nga krisis sa ekonomiya kag pulitika. 
Nagamanipestar ang maigting nga banggianay sa tunga sang Duterte 
batok Marcos Jr nga hubon idalum sa kroniko nga krisis sang mala- 
kolonyal kag mala-pyudal nga sosyedad Pilipino. Wala sang 
malauman ang kadam-an nga pumuluyo sa lunsay nga maki- 
dumuluong, elitista, pasista kag papet nga rehimen US-Marcos II. 
Paagi lamang sa pag-usoy sa husto nga banas sang armadong 
rebolusyon maangkon sa pigos kag ginahimuslan lakip ang malapad 
nga pumuluyo ang ginahandum nga matuod nga demokrasya kag 
pungsodnon nga kahilwayan. . 


Tampad nga tul-iron ang mga kahuyangan nga nagasagabal sa aton 
pag-uswag kag pagsulong! I-angat ang inaway banwa sa mas mataas 
nga halintang sa masunod nga mga panag-on. 


Mabuhay ang Demokratiko nga Rebolusyon sang Banwa! 
Mabuhay ang CPP-NPA-NDF! 

Mabuhay ang masa! 

Mabuhay ang ika-55 nga Anibersaryo sang New People's Army! # 


65 


Itib-ong ang pungsodnon demokratiko 
nga rebolusyon! Paigrabon ang kalayo 
sang inaway banwa! 


Ka Andrea Guerrero, Tagpamaba sang ASJC-NPA 
Marso 29, 2024 


Ang Armando Sumayang Jr. Command-New Peoples Army (ASJC- 
NPA) nagapaambit sang amon malipayon kag militante nga pagsaludo 
sa tanan nga mga Pulang Kumander kag hangaway, mga kadre sang 
Partido, kag sa tanan nga mga rebolusyonaryo nga pwersa ilabi na diri 
sa Sur nga bahin sa isla sang Negros sang aton ika-55 nga pagsukat 
sang NPA. Ginahatagan man naton sang pasidungog ang tanan nga 
mga rebolusyonaryong martir, partikular sa ila Chenee Dacalos (Ka 
Nikki),Jeren Vargas (Ka Alvin), Ka Rickoy (Bobby Pedro), Ka Goring 
(Mario Mullon), Ka Bombo (Alejo delos Reyes) kag Ka Diane (Melissa 
dela Pena), nga naghalad sang ila kabuhi agud mahawanan ang banas 
sang rebolusyon. 


Malipayon kag mapagsik naton nga gina abi-abi ang panawagan sang 
Partido Komunista sang Pilipinas (PKP) nga manadlong kag 
pabakuron ang tanan nga rebolusyonaryo nga pwersa agud 
mapangibabawan ang mga kasaypanan kag kahuyangan sa tanan nga 
patag sang rebolusyonaryo nga hilikuton. Isa ini ka malahalon nga 
tikang agud mapasaka naton ang lebel sang aton inaway banwa sa 
mas mataas pa nga halintang. 


Subong nga todo larga ang pagduso sang rehimen ni US-Marcos Jr. 
sang mga neoliberal nga mga polisiya sa ekonomiya, labi nga 
nagatambok ang duta sa Sur sang Negros para sa rebolusyon. 
Ginpasulod sang reaksyonaryo nga gobyerno ang pagpatanum sang 
palm oil kag ang liwat nga pagbuhi sa mga minahan, pabor sa mga 

interes sang dumuluong kag mga dalagko kumprador burgesya. 
Lapnagon man ang kawad-on sang palangabuhian, pagpang-agaw 
sang duta paagi sa National Greening Program (NGP) kag Integrated 
Forest Management Agreement (IFMA), nubo nga sweldo kag 
benepisyo, pagmina, demolisyon, kag relokasyon sa higad baybay nga 
nagpahalin sa ginatos ka mga mangingisda nga lubos nga 
nagapaantos sa mga pumuluyo. 


Sa bilog probinsya sang Negros Occidental, ang ika-6 nga distrito ang 
isa sa natam-an sang grabe nga tig-ilinit bangud sa El Nino. 
Ginpalala pa ini sa pabaya kag korap nga reaksyonaryo nga rehimen 
US-Marcos II nga wala sang ginhatag nga nagakaigo nga sabat sa 
kahalitan nga gintuga sang El Nino. Amo ini ang isa sa mga 
kabangdanan nga indi malikawan sang mga pumuluyo nga magduso 
sa tanan nga porma sang paghimakas armado man ukon ligal. 


Magabato ang hukbo kag pumuluyo. Nakaagum man kita sang mga 
kapaslawan kag kahuyangan sang nagligad nga mga tuig sandig sang 
aton nga pagtasa, apang sa pihak nga bahin, nagmadinalag-on kita 
subong sa pagpalapad kag nakakonsolida sang aton nga mga pwersa 
bisan sa malapnagon nga mga operasyon kombat sang Armed Forces 
Of he Philippine (AFP) kag Philippine National Police (PNP). Paagi 
sang aton pag-uyat sang mga sandigan nga prinsipyo kag taktika sang 
pagpakig-away gerilya, mahimo naton nga mapasumbag sa hangin 
ang kaaway kag mapabilin sila nga bulag kag bungol. Ini 
nagapamatuod nga ang NPA hugot nga nakaugat sa malapad nga 
masang ginapigos kag ginahimuslan. Superyor man ang kaaway sa 
kagamitan militar, apang ina nga superyoridad ginahimun-an sa wala- 
tupong nga pagsuporta sang malapad nga masa sang pumuluyo sa 
NPA, ang ila matuod nga hangaway. Paagi sang aton hugot nga 
paghiliusa, liwat naton nga mapapagsik ang aton rebolusyonaryo nga 
makina. 

Ang ASJC-NPA tampad kag bug-os tagipusu-on nga pas-anon ang 
mabug-at kag hinanali nga mga tahas sang agraryo nga rebolusyon, 
pagpalapad sang baseng masa kag pagpapagsik sang armado nga 
paghimakas. Padayon kami nga magbalik-tuon sa mga sandigan nga 
prinsipyo kag teorya sang Marxismo-Lenimismo-Maoismo agud husto 
nga madapat ang mga taktika kag pamaagi sa paglunsad sang inaway 
gerilya agud lubos pa nga maalagaran ang masa. # 

